
                                      UTANGULIZI 	

Katika mwaka wa 1675 huko Bedford, Uingereza, mhubiri na mwandishi maarufu wa puritani John Bunyan alikamatwa kwa kuhubiri hadharani bila leseni, naye akafungwa jela kwa miezi sita. Hapo awali, alikuwa amekaa gerezani kwa miaka kumi na miwili, wakati huo alikuwa ameandika vitabu na vipeperushi vingi. Hivyo, badala ya kuona kifungo hiki kipya kuwa janga kubwa, aliona jambo hilo kwa njia yenye matumaini. Anaripotiwa kusema, “Nimekuwa mbali na uandishi wangu kwa muda mrefu sana. Labda hili si gereza sana [bali ni] kama ofisi ambayo naweza kuufikia ulimwengu na ujumbe wa Kristo.”  
Ikiwa haya yalikuwa maneno sahihi ya Bunyan au la, huduma yake wakati wa kifungo hiki kifupi haiwezi kukanushwa. Ilikuwa ni katika miezi hii ambapo aliandika Maendeleo ya Mahujaji, fumbo la maisha ya Kikristo ambayo yalikuwa na matokeo ulimwenguni pote na yanaendelea kushawishi watu kwa ajili ya Kristo hata leo. Sote tunapaswa kustaajabia mtu anayetimiza mengi kwa ajili ya Kristo akiwa kifungoni. Lakini ingawa kazi ya John Bunyani imethibitika kuwa ya maana, kazi ya mtume Paulo ilitimiza jambo kubwa zaidi. Wakati wa miaka yake minne ya kifungo huko Kaisaria na Rumi, aliandika barua ambazo ni muhimu zaidi kuliko kitabu cha Bunyani.    
Hili ni somo la kwanza katika mfululizo wetu wa Nyaraka za Paulo za Kifungoni. Katika mfululizo huu tunajifunza barua za Paulo ambazo kwa kawaida huitwa “barua zake za kifungoni.” Hizi ni barua kwa makanisa na watu mbalimbali ambazo Paulo aliandika alipokuwa gerezani kwa ajili ya huduma yake kwa Kristo. Somo hili tumelipatia jina la “Kifungo cha Paulo.” Katika somo hili tutakuwa tukiangalia mazingira yaliyotokeza barua za Paulo kwa Wakolosai, Filemoni, Waefeso, na Wafilipi.  
Mjadala wetu kuhusu kifungo cha Paulo utazungumzia mambo makuu matatu: Kwanza, tutaangalia usuli wa kifungo cha Paulo kwanza Kaisaria na baadaye huko Rumi. Pili, tutachunguza huduma ya Paulo inayoendelea alipokuwa kifungoni, tukiona jinsi alivyoendelea kutumika akiwa mtume wa Kristo hata alipokuwa kifungoni. Na mwisho, tutachunguza umoja wa kitheolojia wa nyaraka za kifungoni, tukizingatia baadhi ya mada kuu ambazo zote zinashiriki. Hebu tuanze na historia ya kifungo cha Paulo.    

                                        USULI 	

Tunapokaribia nyaraka za Paulo za kifungoni, ni muhimu kuelewa kwamba wanazuoni kwa kiasi fulani wamegawanyika kuhusu mahali ambapo Paulo alifungwa wakati alipoandika barua zake kwa Wakolosai, Filemoni, Waefeso, na Wafilipi. Wengine wanaamini kuwa aliandika akiwa Kaisaria, huku wengine wakiamini kwamba aliandika kutokea Rumi. Katika somo hili tutachukua mtazamo kwamba huenda Paulo aliandika nyaraka zake za kifungoni kutokea Rumi, ingawa maelezo haya hayatakuwa muhimu kwa tafsiri zetu zozote. Walakini, kwa sababu wanazuoni wanaoheshimika hawakubaliani juu ya mambo haya, tunapaswa kujadili wakati wake katika miji yote miwili.  

Uchunguzi wetu wa usuli wa kifungo cha Paulo utaanza na uchunguzi wa matukio yaliyotangulia kukamatwa kwake. Kisha, tutachunguza matukio yanayohusu kukamatwa kwake huko Yerusalemu, na kisha kifungo chake cha mara ya kwanza huko Kaisaria. Hatimaye, tutarejea kwenye kifungo chake kilichofuata huko Rumi. Kwanza hebu tuangalie matukio yaliyotangulia kukamatwa kwake.    


MATUKIO YANAYOTANGULIA KUKAMATWA

Karibu na mwisho wa Safari ya Tatu ya Umishonari ya Paulo, pengine karibu mwaka wa 56 au 57 BK, Paulo na wasafiri wenzake walikuwa wakisafiri kutoka Asia Ndogo hadi Yerusalemu, hasa kwa mashua. Kusudi lao lilikuwa kupeleka pesa walizokusanya kwa Wakristo maskini huko Yerusalemu ambao walikuwa wakivumilia njaa. Wakiwa njiani walisimama Mileto ambapo Paulo alikutana na wazee wa kanisa la karibu la Efeso. Wakati wa mkutano huu Paulo alifunua kwamba Roho Mtakatifu alikuwa amemwonya kwamba angefungwa atakapofika Yerusalemu. Tunasoma maneno yake ya kinabii katika kitabu cha Matendo ya Mitume sura ya 20:22-24:     

Basi sasa, angalieni, nashika njia kwenda Yerusalemu hali nimefungwa rohoni, nisiyajue mambo yatakayonikuta huko; isipokuwa Roho Mtakatifu mji kwa mjihunishuhudia akisema, ya kwamba vifungo na dhiki vyaningoja. Lakini siyahesabu Maisha yangu kuwa kitu cha thamani kwangu kama kuumaliza mwendo waangu na huduma ile niliyopokea kwa Bwana Yesu, kuishuhudia Habari Njema ya neema ya Mungu (Matendo ya Mitume 20:22-24).

Katika miji mingi ambayo Paulo alikuwa ametembelea waumini alitabiri kifungo chake. Lakini Roho Mtakatifu alimshurutisha Paulo kuelekea kwenye kifungo hiki. Hivyo, Paulo alijua kwamba unabii huu haukukusudiwa kumkatisha tamaa kutoka katika mwelekeo wake, bali kumtayarisha kwa ajili ya magumu yaliyokuwa yanakuja mbele yake. Paulo alikuwa na maadui wengi huko Yerusalemu, na alijua kwamba huenda angeweza kukamatwa na kufungwa atakapowasili. Lakini pia alijua kwamba mateso haya yalikuwa sehemu ya mpango wa Mungu kwake.     
Kutoka Mileto Paulo na wenzake walisafiri kwa meli hadi Kos, kisha Rodo, kisha Patara. Huko Patara walipata meli iliyowachukua kupitia Kipro kabla ya kufika Tiro. Huko Tiro Roho Mtakatifu aliwasukuma waumini wengine kumwonya Paulo juu ya magumu yaliyokuwa yanakuja huko Yerusalemu. Lakini bado Paulo aliazimia kufikia lengo lake.    
Kutoka Tiro kikundi hicho kilisafiri kwa meli hadi Tolemai, kisha hadi Kaisaria kwenye pwani ya Samaria. Kwa sababu kulikuwa na miji mingi iliyoitwa Kaisaria katika ulimwengu wa kale, wakati mwingine miji huu huitwa “Kaisaria Maritima” ambayo inamaanisha “Kaisaria kando ya Bahari,” ili kuutofautisha na miji mingine.     
Alipokuwa Kaisaria Maritima, Paulo alionywa tena asiende Yerusalemu. Katika tukio linalojulikana sana, nabii Agabo alijifunga mikono na miguu yake mwenyewe kuma ishara ya kinabii, akionya kwamba Paulo angekamatwa na kufungwa ikiwa angeendelea kwenda Yerusalemu. Ni rahisi kuelewa ni kwa nini marafiki wa Paulo hawakutaka akamatwe. Walihofia usalama wa Paulo, na hawakutaka apate madhara. Lakini Paulo alijua kwamba Mungu alikuwa anapanga kutumia kukamatwa na kufungwa kwake ili kuendeleza uenezaji wa injili. Kama tunavyosoma katika kitabu cha Matendo ya Mitume sura ya 21:13:    



Ndipo Paulo alipojibu, Mnafanya nini, kulia na kunivunja moyo? Kwa maana mimi, licha ya kufungwa, ni tayari hata kuuawa katika Yerusalemu kwa ajili ya jina la Bwana Yesu (Matendo ya Mitume 21:13).

Paulo alielewa kwamba kifungo chake kilichokuwa kinakuja kingekuwa “kwa jina la Bwana Yesu.” Yaani, Roho Mtakatifu alikuwa anaenda kutumia kifungo cha Paulo kilichokuwa kinakuja kama njia ya kuendeleza injili na kulihudumia kanisa.  

Mara nyingi watu hushangaa jinsi Paulo alivyoamua wakati wa kukabili mateso na wakati wa kukimbia. Nadhani inakuja kwenye hatua ya uamuzi mara nyingi. Kweli ni lazima Roho Mtakatifu atoe mwongozo huo, lakini kuna mambo mengi yanayohusika. Na nadhani kwa Paulo, ilihusisha maadili ya ufalme. Je, nini kilicho bora zaidi kwa ufalme? Hakufanya hivyo kwa ajili yake mwenyewe tu. Alikuwa tayari kuteseka na kufa. 


— Dkt. Clay Quarterman

Paulo alikuwa na sababu nzuri ya kumwamini Roho Mtakatifu alipokuwa akikabili hatari hizi. Mapema wakati wa safari yake ya pili ya umishonari, Paulo alikuwa amemwona Roho Mtakatifu akimtunza. Kulingana na kitabu cha Matendo ya Mitume sura ya 16: 6-10, Paulo alitaka kuhubiri injili huko Asia na Bythinia, lakini Roho Mtakatifu alikuwa amemzuia. Ingawa jambo hili lilionekana kuwa la kushangaza kwa Paulo, bado alimtii Roho Mtakatifu na kusafiri hadi Troa.    
Huko Troa, Paulo alipokea maono yaliyofunua mpango wa Mungu: Paulo alipaswa kupeleka injili hadi Makedonia. Kazi ya Paulo huko Makedonia iligeuka kuwa yenye matunda kabisa. Lakini kama Paulo hangemtii Roho Mtakatifu kwa kuhubiri huko Asia na Bythinia, hangeweza kuhubiri huko Makedonia. Kupitia uzoefu huu na mengine mengi, Paulo alifuata uongozi wa Roho Mtakatifu na kwenda Yerusalemu bila kujali nini kingetokea huko. Kwa Paulo, ilitosha tu kujua ni nini ambacho Mungu alitaka afanye na kuamini kwamba Mungu angetumia ugumu huu kutimiza jambo la ajabu na lisilotarajiwa.    
Kwa ujasiri kwamba Mungu alikuwa amemwita kueneza injili na kwa imani ya hakika katika Roho wa Mungu, Paulo alijitolea kukabiliana na kifungo. Alimaliza safari yake ya tatu ya umishonari kwa kusafiri hadi Yerusalemu, pengine katika mwaka wa 57 B.K. Kulingana na kitabu cha Matendo ya Mitume sura ya 20:16, huenda alifika karibu na wakati wa Pentekoste, karibu na mwanzo wa kiangazi. 
Kwa kuwa sasa tunajua matukio yaliyotangulia kukamatwa kwa Paulo, tuko katika nafasi ya kuchunguza mazingira ya kukamatwa kwake huko Yerusalemu. Je, Paulo aligombana vipi na wenye mamlaka huko Yerusalemu? Kwa nini alifungwa?   


KUKAMATWA HUKO YERUSALEMU

Paulo alipofika Yerusalemu, alikaa pamoja na mwamini aitwaye Mnason na alipokelewa vizuri na kanisa. Siku iliyofuata Paulo alimtembelea Yakobo, ndugu yake Yesu na mwandishi wa kitabu cha Agano Jipya cha Yakobo. Wazee wa kanisa la Yerusalemu pia walikusanyika ili kukutana na Paulo. Yamkini, ilikuwa ni wakati huu ndipo Paulo alipopeleka fedha za msaada wa njaa kanisani ambazo alikuwa amekusanya wakati wa safari yake ya tatu ya umishonari. Kutokana na barua za mapema za Paulo kama vile 

Warumi 1 na 2 Wakorintho, tunajua kwamba Paulo alijali sana jukumu ambalo fedha hizi zingechukua sio tu katika kuwasaidia Wakristo maskini huko Yerusalemu, bali pia katika kuwapatanisha waumini wa Kiyahudi na wasio Wayahudi.    
Paulo alitumaini kwamba wakristo Wayahudi walipopokea zawadi hiyo kutoka kwa wafuasi wa Kristo wasio Wayahudi, shukrani yao ingewafanya wawe na hamu zaidi ya kuwapokea wakristo hawa wasio Wayahudi wakiwa ndugu kamili katika Kristo. Lakini simulizi la Luka Katika kitabu cha Matendo ya Mitume halitaji kupelekwa kwa fedha za msaada wa njaa. Badala yake, inaonyesha wasiwasi fulani ambao kanisa la Yerusalemu lilikuwa nao kuhusu huduma ya Paulo. Pengine, hilo laonyesha kwamba kanisa la Yerusalemu halikuthamini sana fedha za msaada wa njaa kama vile Paulo alivyotarajia kuwa wangefanya.    
Badala ya kushangilia kwa ajili ya ukarimu wa Wakristo wasio Wayahudi na kuthibitisha huduma ya Paulo, Yakobo na wazee walimweleza Paulo kwamba uvumi fulani ulikuwa umefika Yerusalemu kuhusu mafundisho na mazoea ya Paulo. Hasa, ilisemekana kwamba Paulo aliwafundisha Wakristo Wayahudi walioishi miongoni mwa wasio Wayahudi kupuuza desturi za Kiyahudi kama vile tohara. Sasa, Wakristo wa Kiyahudi huko Yerusalemu waliamini kabisa kwamba Wakristo wote wa Kiyahudi wanapaswa kudumisha desturi za Kiyahudi. Yakobo na wazee walikuwa na wasiwasi kwamba Wakristo Wayahudi wa mahali hapo wangempinga Paulo kwa sababu ya uvumi huo.    
Tunapaswa kusema kwamba uvumi huu kuhusu Paulo ulikuwa wa uongo. Katika nyaraka zake zote Paulo alithibitisha uhalali wa sheria ya maadili ya Mungu inayopatikana Katika Agano la Kale. Zaidi ya hayo, hakuhimiza jamii za Wayahudi kuacha mapokeo waliyokuwa wameongeza kwenye sheria ya Musa. Kinyume chake, yeye mwenyewe alifuata mapokeo ya Kiyahudi alipokuwa katika jumii za Kiyahudi. Hata hivyo, alifundisha kwamba kwa kifo na ufufuo wa Kristo enzi mpya ilikuwa imeanza. Kama alivyoeleza katika nyaraka zake, si Wamataifa wala Wayahudi walitakiwa kudumisha mapokeo hayo. Paulo aliamini kwamba Wakristo wote kwa ujumla wanapaswa kuheshimu mapokeo ya Kiyahudi, lakini tu kwa ajili ya kueneza injili miongoni mwa Wayahudi wasioamini. Sikiliza jinsi alivyoeleza msimamo wake kuhusu mambo haya katika kitabu cha 1 Wakorintho sura ya 9:20-21:

Nalikuwa kama Myahudi kwa Wayahudi, ili niwapate Wayahudi; kwa wale walio chini ya sheria, nalikuwa kama chini ya sheria, ingawa mimi mwenyewe si chini ya sheria, ili niwapate walio chini ya sheria. Kwa wale wasio na sheria nalikuwa kama sina sheria, si kwamba sina sheria mbele za Mungu, bali mwenye mwenye sheria mbele za Kristo, ili niwapate hao wasio na sheria (1 Wakorintho 9:20-21).

Paulo alifurahi kufuata mapokeo ya Kiyahudi kwa ajili ya injili. Lakini Mungu hakumlazimisha kudumisha matumizi haya ya mapokeo ya Kiyahudi ya sheria ya Agano la Kale. Hakusita kuishi kama Mmataifa alipokuwa miongoni mwa Wamataifa. Kama Paulo alivyosema hapa, alikuwa huru kuachana na desturi hizi za kimapokeo. Lakini hakuwa huru kutoka katika matakwa ya maadili ya sheria katika Kristo. Kwa ufupi, Paulo aliamini kwamba matumizi ya sheria ya Mungu yalikuwa yamebadilika kwa kuwa Kristo amekuja, lakini kwamba bado ilikubalika kudumisha mapokeo ya Kiyahudi kwa ajili ya injili. 
Si vigumu kufikiria jinsi fundisho hilo lililochanganuliwa kwa uangalifu lingeweza kueleweka vibaya, au kwa nini huenda ikawa na uvumi kwamba Paulo aliwafundisha 


Wayahudi waache mapokeo yao. Vyovyote vile, Yakobo na wazee walikuja na suluhisho ambalo waliamini lingewaridhisha Wakristo Wayahudi huko Yerusalemu.    
Hasa, walipendekeza kwamba Paulo aonyeshe kujitolea kwake katika sheria ya Musa kwa kushiriki katika matambiko ya hekalu huko Yerusalemu. Kipekee, walimshawishi afanye desturi za ibada za utakaso pamoja na wanaume wanne waliokuwa wameweka nadhiri ya kuwa Wanadhiri. Hii ingeonyesha utii wa Paulo katika sheria na katika mapokeo ya Kiyahudi. Pia walimwomba Paulo alipe gharama zinazohusiana na Wanadhiri hao wanne, jambo ambalo lingeonyesha kina cha ucha Mungu wa Paulo.   

Paulo alipofunga safari yake ya mwisho ya kurudi Yerusalemu, alishiriki katika ibada muhimu sana ya desturi ya Kiyahudi ya utakaso, iliyohusiana na waumini wanne wa Yesu, waumini wa Kiyahudi, ambao walikuwa wameweka nadhiri. Hatujui nadhiri hiyo ilikuwa nini, lakini tunajua mchakato uliohusika katika hili. Mchakato huo ungekuwa kwamba hatimaye wangeenda hekaluni, wangetoa sadaka na kuchagua wakati ambapo nadhiri yao ingekamilika… Anaelekea hekaluni pamoja nao. Analipa sadaka yao, ambayo ingekuwa kiasi kikubwa, kwa ajili ya kutimiza nadhiri zao, na anajitakasa nao. Sababu kuu ya yeye kufanya hivi, kwa kweli haina uhusiano wowote na kujaribu kufuata sheria katika suala la kuwa na wokovu; kwa kweli ni kufungua mlango zaidi kwa ajili ya injili… Nadhani Paulo aliangalia mambo kama mila, desturi, mambo ya tamaduni mbalimbali ambayo angeweza kushiriki ili kujenga daraja kwa watu aliotaka kuwafikia kwa injili. Hivyo ndivyo anavyofanya kwa kutimiza desturi hiyo ya Kiyahudi ya utakaso.  

— Dkt. Dan Lacich

Akiwa mtume kwa Mataifa, Paulo alijua kwamba matendo yake yangeathiri jinsi Wakristo wa Kiyahudi walivyomwona si yeye tu, bali pia Wakristo wa Mataifa aliowawakilisha. Huenda, alitumaini kwamba kwa kuwategemeza Wanadhiri na kujitakasa mwenyewe angetimiza kile ambacho zawadi ya kifedha ya Wasio Wayahudi haikutimiza, yaani, kupokelewa kwa uchangamfu kwa Wakristo Wamataifa na Wakristo Wayahudi huko Yerusalemu. Hivyo, kwa ajili ya Kristo kati ya Wayahudi, hasa kwa ajili ya upatanisho wa Wayahudi na Wamataifa ndani ya kanisa, Paulo alijisalimisha kwa hukumu ya kanisa la Yerusalemu katika suala hili na kuanza juma lake la utakaso.    
Karibu na mwisho wa juma la utakaso la Paulo, alikuwa akitumia muda wake katika ua wa ndani wa Hekalu. Maeneo ya hekalu yalikuwa na ua wa nje na ua wa ndani. Ua wa nje ulitenganishwa na ua wa ndani kwa lango. Ua wa nje uliitwa ua wa Wamataifa kwa sababu watu kutoka mataifa yote waliruhusiwa kuingia humo. Lakini ua wa ndani, ua wa Israeli, ulitengwa kwa ajili ya Wayahudi pekee. Wamataifa walioingia katika ua wa Israeli wangeweza kuuawa.    
Paulo alipokuwa katika ua wa Israeli, alitambuliwa na baadhi ya Wayahudi kutoka Asia Ndogo. Yaelekea sana kwamba hawa walikuwa Wayahudi wasioamini badala ya wafuasi wa Kristo. Hapo awali, Wayahudi hao hao walikuwa wamemwona Paulo akiwa na mtu mmoja aitwaye Trofimo ambaye alikuwa ameandamana na Paulo hadi Yerusalemu. Trofimo pia alitoka Asia Ndogo, na Wayahudi wa Asia walijua kwamba alikuwa Mmataifa. Hivyo, walipomwona Paulo katika ua wa Israeli, walidhani kimakosa kwamba Trofimo pia alikuwa ameingia katika ua huo, nao wakakasirika.    


Wayahudi hao waliliamsha Jiji dhidi ya Paulo, na umati wenye hasira ukamkokota kutoka kwenye mahakama ya Israeli wakiwa na nia ya kumuua.    
Siku iliyofuata Lisia alimpeleka Paulo mbele ya Sanhedrini, baraza tawala la Kiyahudi, ili kugundua mashtaka dhidi yake. Inavyoonekana, hakuna shahidi aliyejitokeza kutoa ushahidi kwamba Trofimo alikuwa ameingia katika mahakama ya Israeli, hivyo Paulo alikuwa huru kujitetea kwa kueleza kwa nini Wayahudi wengi walikuwa wamechukizwa na mafundisho yake. Kama tunavyosoma katika kitabu cha Matendo ya Mitume sura ya 23:6-8:  

Paulo alipotambua ya kuwa sehemu moja ni Masadukayo, na sehemu ya pili ni Mafarisayo, akapaza sauti yake katika ile baraza, Ndugu zangu, mimi ni Farisayo mwana wa Farisayo; mimi ninahukumuiwa kwa ajili ya tumaini la ufufuo wa wafu. Alipokwisha kunena hayo palikuwa na mashindano baina ya Mafarisayo na Masadukayo, mkutano ukafarakana. Kwa maana Masadukayo husema ya kwamba hakuna kiyama wala wala Malaika wala roho; bali Mafarisayo hukiri yote (Matendo ya Mitume 23:6-8).

Paulo alidai kwamba Masadukayo walimpinga kwa sababu alikuwa Farisayo na kwamba injili aliyohubiri ilikubaliana na mafundisho ya Mafarisayo kuhusu mambo mengi muhimu. Kwa kweli, hilo lilikuwa kweli, hasa kuhusiana na ufufuo. Masadukayo hawakuamini ufufuo wa mwili wa wafu, na kwa sababu hiyo, hawangevumilia mafundisho ya Kikristo ya Paulo kuhusu ufufuo wa Kristo.    
Siku iliyotangulia, Paulo alikuwa amehutubia umati wenye hasira kwa kueleza kwamba Yesu alikuwa amefufuka kutoka kwa wafu, kwamba alikuwa amemtokea katika maono, na kwamba Yesu alikuwa amemweleza injili. Hivyo, Paulo alipotangaza kwa Sanhedrini kwamba alihubiri injili iliyotegemea maono yake toka kwa Kristo aliyefufuliwa, alipata huruma fulani kutoka kwa Mafarisayo.    
Mara tu Mafarisayo walipotambua kwamba Paulo alijiona kuwa Farisayo na alikubaliana kwa njia nyingi na imani yao, walianza kumtetea katika Sanhedrini. Lakini Masadukayo hawakurudi nyuma, na mkutano ukawa wenye jeuri sana. Hivyo, kwa mara nyingine tena, kamanda wa Kirumi Klaudio Lisia alimtia Paulo kizuizini.  
Siku iliyofuata, Lisia alikusudia kumpeleka Paulo mbele ya Baraza la Sanhedrini kwa mara nyingine tena ili kupata undani wa mashtaka dhidi yake. Lakini mpwa wa Paulo alimwonya Lisia kwamba Wayahudi arobaini wenye bidii walipanga kumvizia na kumuua Paulo kabla ya kufika kwenye Sanhedrini. Kwa kuwa Paulo alikuwa raia wa Rumi, Lisia alilazimika kumlinda. Hivyo, badala ya kumpeleka kwenye Sanhedrini, alimsafirisha Paulo nje ya Yerusalemu hadi mji jirani wa Kaisaria Maritima na kuwekwa chini ya ulinzi wa Marcus Antonio Feliki, liwali wa mkoa wa Kirumi wa Yudea. 
Kwa kuwa tumepitia matukio yaliyotangulia kukamatwa kwa Paulo na mazingira ya kukamatwa kwake huko Yerusalemu, tunapaswa kuelekeza mawazo yetu kwenye kifungo chake huko Kaisaria chini ya ulinzi wa Feliki.   

KIFUNGO HUKO KAISARIA

Wakati wa kifungo cha Paulo, mkoa wa Kirumi wa Yudea ulihusisha hasa maeneo yanayojulikana kama Yudea upande wa kusini, Samaria katikati, na Galilaya upande wa kaskazini. Utakumbuka kwamba Kaisaria Maritima ilikuwa pwani ya Samaria. Pia ulikuwa mji mkuu wa jimbo la Kirumi la Yudea. 


Paulo alipofika Kaisaria Maritima kwa mara ya kwanza, pengine mwaka wa 57 B.K., alikuwa chini ya ulinzi wa liwali Mrumi Feliki kwa siku tano hadi washtaki wake walipofika kutoka Yerusalemu. Wale waliomshtaki ni pamoja na kuhani mkuu Anania, wazee kadhaa wa Kiyahudi, na Tertulo ambaye alikuwa mwanasheria wa kundi hilo.    
Washtaki wa Kiyahudi walipofika, Feliki akasikiliza. Katika shauri hilo Tertulo alibishana kwamba Paulo alivuruga amani na kuchochea ghasia. Hili lilikuwa shtaka zito sana machoni pa Liwali Feliki kwa kuwa lilikuwa jukumu lake kuweka amani katika Yudea. Lakini muhimu zaidi, kwa mtazamo wa Kiyahudi, walimshtaki Paulo kwa kujaribu kukiuka utakatifu wa hekalu. Wazee wa Kiyahudi waliokuwapo walithibitisha shtaka hilo, ingawa hakuna hata mmoja wao aliyejitokeza kama shahidi rasmi. Ni wazi kwamba Wayahudi waliamini kwa moyo wote uvumi huo wa uwongo kumhusu Paulo. Inaonekana kwamba walikuwa wamesadikishwa kwamba Paulo alitaka kuanguka kwa Dini ya Kiyahudi na kwamba angekubali kwa fahari kwamba alijaribu kulitia unajisi hekalu. Hivyo shahidi pekee ambaye washtaki wa Kiyahudi walimwita kwa jina ni Paulo mwenyewe! Tunasoma maneno ya mwisho ya Tertulo kwa Feliki katika kitabu cha Matendo ya Mitume sura ya 24:8:    

Akawaamuru wale waliomshitaki [Paulo] waje kwako. Wewe mwenyewe kwa kumwuliza-uliza utaweza kupata habari ya mambo yale yote tunayomshitaki sisi (Matendo ya Mitume 24:8).


Paulo hakuwa mwanasheria, lakini jibu lake kwa washtaki wake lilikuwa la kulazimisha. Utetezi wake ulikuwa na pointi kuu nne. Kwanza, alidokeza kwamba hakukuwa na mashahidi dhidi yake kwa uhalifu wowote unaodaiwa. Hii ilimaanisha kwamba hapakuwa na msingi wowote wa mashtaka yao dhidi yake. Hili lilikuwa jambo muhimu kwa sababu Paulo alishutumiwa kwa kutenda uhalifu wake mchana kweupe katika eneo lenye watu wengi. Ikiwa alikuwa na hatia, hakika mtu angeiona. Pili, alisema kwa usahihi kwamba wengine walikuwa wamevuruga amani, si yeye. Ghasia hizo zilikuwa zimeanzishwa na Wayahudi kutoka Asia Ndogo. Paulo hakuwa msumbufu wa amani ya Warumi; Wayahudi kutoka Asia Ndogo ndo walikuwa. Jambo hilo lilithibitishwa na barua kutoka kwa Lisia iliyowashtaki Wayahudi kwa kupanga kumuua Paulo. Tatu, na labda kwa mshangao wa washtaki wake, Paulo alisisitiza kwamba hakuwa na tamaa ya kuchafua hekalu. Badala yake, aliamini kila kitu kilichoandikwa katika Maandiko Matakatifu, na alikuwa amekuja hekaluni kuabudu. Nne, Paulo alimkumbusha Liwali Feliki kwamba Sanhedrini haikumpata na hatia. Hoja hii ilikuwa mbaya sana kwa upande wa mashtaka. Baraza la Kiyahudi lenye kutawla, yaani, Sanhedrini, halikuwa limemthibitisha kuwa na hatia ya uhalifu huo. Kwa nini basi walitaka kumwua?

Moja ya mambo tunayoyaona tunaposoma kitabu cha Matendo ya Mitume ni shauku na bidii kubwa ya wapinzani wa Paulo kumwona akiuawa, iwe kwa njia halali au njia zisizo halali au njia haramu. Na inazua swali, kwa nini Paulo alizua hasira ya mauaji kwa upande wa wapinzani wake? … Kweli, nadhani kuna njia nyingi ambazo tunaweza kujibu swali hili, lakini kuna neno linalojitokeza katika masimulizi ya Luka katika kitabu cha Matendo ya Mitume kama unavyowaona Wakristo, Wakristo wa kwanza, mbele ya mamlaka za Kiyahudi zisizoamini, na ni neno “wivu.”  Walikuwa na wivu kwamba watu walikuwa wakitoka kwenye sinagogi, na walikuwa wakimiminika kwa 


Yesu Kristo, nao walikuwa wakiishi chini ya falsafa na mafundisho ya mitume katika ushirika na Wakristo wengine.    

— Dkt. Guy Waters

Katika usimamizi wa ajabu wa Mungu, Feliki alikuwa mtawala asiye mwaminifu. Kulingana na mashtaka yasiyotosha dhidi ya Paulo, Feliki angeweza kumwachilia. Lakini hakufanya hivyo. Badala yake, aliona fursa ya kujinufaisha kibinafsi, hivyo akasita kutoa uamuzi juu ya kesi hiyo, akipendelea kungoja Paulo ampe rushwa. Katika kitabu cha Matendo ya Mitume sura ya 24:26, Luka alieleza hivi:   


Pamoja na hayo [Feliki] alitarajia kwamba atapewa fedha na Paulo; kwa hiyo alimwita mara nyingi akaongea naye (Matendo ya Mitume 24:26).


Mwanzoni, Feliki alisema angetoa uamuzi kuhusu kesi ya Paulo wakati Lisia, kamanda Mrumi atakapowasili Kaisaria. Lakini Feliki aliahirisha kutoa uamuzi juu ya kesi ya Paulo kwa miaka miwili. Hata hivyo, mwishoni mwa miaka hiyo miwili, Feliki alibadilishwa kuwa liwali na Porkio Festo alichukua mahali pa Feliki. Festo alipoketi kama liwali mwaka wa 59 B.K., wapinzani wa Kiyahudi wa Paulo huko Yerusalemu waliona fursa nyingine ya kumuua Paulo. Walipanga mpango mwingine wa kuvizia na kumwomba Festo amtoe Paulo Yerusalemu kwa kusingizia kwamba walitaka kesi yake ifunguliwe tena na kushughulikiwa katika eneo hilo. Hivyo, Festo aliitisha kikao ambapo alimwuliza Paulo kama angekuwa tayari kesi yake kusikilizwa huko Yerusalemu badala ya Kaisaria.   
Kufikia wakati huo, badala ya kukubali kesi yake isikilizwe huko Yerusalemu, Paulo alikata rufani kwa haki yake ya kuwa raia wa Rumi ili kesi yake isikilizwe na Kaisari Nero mwenyewe. Festo hakuwa na budi ila kukubali ombi hili. Maandiko Matakatifu hayarekodi msukumo mahususi wa Paulo kwa rufaa hii, lakini tunajua maelezo machache ambayo yanaweza kuifafanua. Kwanza, Paulo hakuwa na sababu ya kuamini kwamba angeachiliwa baada ya kesi yake huko Yerusalemu. Tayari alikuwa amefungwa kwa miaka miwili kwa sababu Feliki hakuwa amemtendea haki. Hakuwa na sababu ya kuamini kwamba Festo angehukumu kesi hiyo kwa haki zaidi. Pili, huenda Paulo alijua njama ya Wayahudi ya kumuua. Luka, mwandishi wa kitabu cha Matendo ya Mitume na rafiki wa Paulo, alijua njama ya kumuua Paulo wakati wa uhamisho wa Paulo kutoka Kaisaria hadi Yerusalemu. Hivyo, tunaweza kutarajia kwamba Paulo pia alifahamu njama hii. Tatu na muhimu zaidi, Paulo alipokuwa amekamatwa na Lisia, Bwana mwenyewe alimtokea Paulo katika maono, akimhakikishia Paulo kwamba angeishi ili kutangaza injili huko Rumi.  Kama tunavyosoma katika kitabu cha Matendo ya Mitume sura ya 23:11:

Usiku ule Bwana akasimama karibu naye, akasema, Uwe na moyo mkuu; kwa sababu, kama ulivyo nishuhudia habari zangu Yerusalemu, imekupasa kunishuhudia vivyo hivyo Rumi nako (Matendo ya Mitume 23:11).

Maono ya Paulo wakati wa kukamatwa kwake yalimpa sababu ya kufikiri kwamba kifungo chake hatimaye kingempa nafasi ya kumtangaza Kristo huko Rumi. Kama tulivyoona, Roho Mtakatifu tayari alikuwa amemwongoza Paulo kuamini kwamba kifungo chake kingeendeleza huduma yake ya injili. Katika hatua hii, alijifunza kwamba kifungo chake kingemfungulia mlango wa kwenda Rumi. 
Mchanganyiko wowote wa sababu hizi ungekuwa msukumo tosha kwa Paulo kukata rufani ya kesi yake kwa Kaisari. Lakini bila kujali msukumo wake, jambo moja ni 

wazi: Paulo hatimaye angeweza kuhubiri injili huko Rumi, hata kama angekuwa akitokea kifungoni. Kabla ya Paulo kutumwa Rumi, alipata fursa ya kueleza kesi yake mbele ya Mfalme Herode Agripa wa Pili. Baada ya kusikiliza hoja za Paulo, Agripa alimwambia Festo kwamba Paulo angeweza kuachiliwa kama hangekata rufani kwa Kaisari. Lakini Bwana alikuwa na kitu tofauti sana akilini kwa Paulo.   
Tunapaswa kukumbuka kwamba, wakati huu, nguvu ya Rumi ilikuwa machoni pa Wayahudi waaminifu usemi wenye nguvu zaidi wa nguvu za Kishetani na za kipepo ulimwenguni. Baadaye, katika kitabu cha Ufunuo, mtume Yohana aliitaja Rumi kama nguvu kuu ya Kishetani iliyowatesa wafuasi wa Kristo. Kuhubiri huko Rumi kulikuwa onyesho zuri sana la makusudi ya ufalme wa Mungu. Luka alipokuwa akisherehekea katika mistari ya mwisho ya kitabu cha Matendo ya Mitume, Mungu alikuwa amefungua njia kwa Paulo kulipeleka Neno la Mfalme wa kweli wa ulimwengu, Yesu, ndani ya moyo wa milki mbaya ya ulimwengu.
Baada ya kuchunguza matukio yaliyotangulia kukamatwa kwa Paulo, kukamatwa kwa Paulo huko Yerusalemu na kifungo cha miaka miwili cha Paulo huko Kaisaria, sasa tuko tayari kuangalia kifungo chake kilichofuata huko Rumi. Tutaanza kwa kuangazisafari ndefu ya kutoka Kaisaria hadi Rumi.   


KIFUNGO HUKO RUMI

Kwa kuwa Paulo alikuwa mfungwa wa Milki ya Rumi, ilimbidi asafirishwe chini ya walinzi wa Kirumi. Hivyo, aliwekwa chini ya mamlaka ya akida wa Kirumi aliyeitwa Yulio na kupandishwa kwenye meli inayoelekea Asia Ndogo. Paulo aliruhusiwa kusafiri pamoja na wenzake Luka na Aristarko.
Meli ilisafiri kutoka Kaisaria, pengine mwishoni mwa mwaka wa 59 BK. Meli hiyo ilitua kwanza Sidoni ambapo Paulo aliruhusiwa kuwatembelea baadhi ya marafiki zake. Kutoka Sidoni walipitia Kipro na pwani ya Kilikia na Pamfilia kabla ya kufika Mira katika eneo la Likia. Huko Myra walipanda meli iliyoelekea Italia. Kuanzia wakati huu na kuendelea, walipitia safari ngumu. Walishika njia hadi Kinido, kisha wakalazimika kugeukia kusini, wakisafiri kwa meli hadi kisiwa cha Krete na hatimaye kutia nanga kwenye Bandari Nzuri.
Kwa kuwa sasa ilikuwa majira ya baridi kali, hali ya hewa ilikuwa hatari kwa kusafir kwa meli. Hatari hii ilimfanya Paulo amshauri akida Yulio asitoke nje kwenda Italia. Ingawa inaweza kuonekana kuwa isiyo ya kawaida kwa Paulo kuwashauri mabaharia wenye uzoefu, ni muhimu kukumbuka kitu: sio tu kwamba Paulo alikuwa na ufahamu wa kinabii, bali pia, kulingana na kitabu cha 2 Wakorintho sura ya 11:25, Paulo alikuwa amenusurika ajali tatu za meli kabla ya hapo. Paulo alitaka kuhubiri injili huko Rumi. Hakushauri dhidi ya kusafiri kwa meli kwa sababu alitaka kuepuka hatima yake huko Rumi. Badala yake, onyo lake lilikuja kwa sababu alitaka kutimiza utume aliopewa na Mungu kwa kufika Rumi salama.   
Vyovyote vile, nahodha na mmiliki wa mashua hiyo walimsadikisha Yulio kwamba safari yao ingefanikiwa, na meli hiyo ilianza safari kinyume cha onyo la Paulo. Hata hivyo, muda si muda, walipatwa na dhoruba kali iliyowapeperusha mpaka Kauda, ​​mbali sana na Bahari ya Mediterania. Dhoruba hiyo ilidumu kwa majuma mawili, wakati huo Paulo aliwahudumia wale waliokuwa kwenye meli. Pia aliwatia moyo kwa yale ambayo Mungu alikuwa amemfunulia, kwamba wote wangeokoka. Hatimaye, meli iligonga mwamba karibu na Kisiwa cha Malta na kuharibiwa na mawimbi. Pamoja na meli kuharibiwa, mabaharia, askari, wafungwa, na wengine wote kutoka kwenye meli hiyo walibaki Malta. 


Paulo, washirika wake pamoja na walinzi wake walibaki Malta kwa muda wa miezi mitatu na wakati huo walitunzwa na wakazi wa kisiwa hicho.    
Wakati wa kukaa kwa Paulo huko Malta, matukio fulani ya ajabu yalitokea. Wakati fulani, Paulo aliumwa na nyoka mwenye sumu kali. Mwanzoni wenyeji waliliona tukio hili kama ishara kuwa Paulo alikuwa muuaji na walitarajia afe. Lakini Paulo hakupata madhara yoyote kutokana na kuumwa na nyoka. Kwa sababu hiyo, wenyeji walibadili mawazo yao kuhusu Paulo na wakaanza kufikiri kwamba yeye ni mungu. Kutokana na muktadha mwingine, tunajua kwamba lazima Paulo hakuruhusu wenyeji kuendelea kumchukulia kuwa mungu. Kwa mfano, Listransi alipofikiri kimakosa kwamba Paulo alikuwa mungu Herme, Paulo alipinga kwamba yeye ni mtu wa kawaida na alitumia fursa hiyo kuwahubiria injili. Tunaweza kudhani kuwa hivi ndivyo alivyofanya pia huko Malta. Paulo pia alifanya miujiza mingi ya kuponya huko Malta. Huduma yake ya uponyaji ilianza wakati alipomponya baba yake Publio, ofisa mkuu wa Malta. Habari zilipoenea kwamba Paulo alikuwa amemponya baba yake Publio, na kila aliyekuwa mgonjwa huko Malta, alimwendea Paulo pia akaponywa. watu wengine wote wa Malta waliokuwa wagonjwa pia walimwendea Paulo, wakaponywa.    
Miezi mitatu baadaye, mwanzoni mwa mwaka wa 60 BK, majira ya baridi kali yalipita, hivyo Paulo na washirika wake pamoja na walinzi wakasafiri kwa meli tena kuelekea Italia. Walipoondoka Malta walisafiri kwa meli kuelekea kaskazini hadi Kisiwa cha Sisili, na wakaingia bandari ya Sirakusa. Kutoka Sirakusa walisafiri kwa meli hadi Regio kwenye ncha ya kusini ya bara la Italia. Walipoondoka Regio, upepo mkali wa kusi uliwachukua kwa kasi hadi Puteoli ambako waumini walikuja kutoka mikoa ya jirani kumtembelea Paulo. Baada ya juma moja, hatimaye Paulo alipelekwa Rumi. Alifika Rumi baadaye mwaka wa 60 BK na kuwekwa chini ya kizuizi cha nyumbani.
Paulo aliishi chini ya kifungo cha nyumbani huko Rumi kwa miaka miwili, kuanzia mwaka wa 60 hadi 62 BK. Wakati huu, alikuwa chini ya ulinzi, lakini pia aliruhusiwa kupokea wageni na kufundisha kwa uhuru. Kwa sababu uongozi wa Kiyahudi katika Yudea haukuwa umewajulisha Wayahudi wa Kirumi kuhusu kesi ya Paulo, Wayahudi wa Kirumi walifanya uchunguzi wao wenyewe kwa Paulo. Kupitia mahubiri yake, baadhi yao waligeuzwa kuwa Wakristo. Lakini wengine walikataa madai yake kuhusu Yesu na hoja zake kutoka katika Agano la Kale. Luka alitoa muhtasari wa kukaa kwa Paulo huko Rumi katika kitabu cha Matendo ya Mitume sura ya 28:30-31:    

Akakaa muda wa miaka miwili mizima katika nyumba yake aliyokuwa ameipanga, akawakaribisha watu wote waliokuwa wakimwendea, akihubiri Habari za ufalme wa Mungu, na kuyafundisha mambo ya Bwana Yesu Kristo, kwa ujasiri mwingi, asikatazwe na mtu (Matendo ya Mitume 28:30-
31).

Kukamatwa kwa Paulo huko Yerusalemu kulikuwa kwa njia isiyo ya haki, yenye kuumiza, na hata yenye kuhatarisha maisha. Na kifungo chake huko Kaisaria kilikuwa ni upotovu wa haki kwa muda mrefu. Safari yake ya kwenda Rumi ilikuwa imehusisha magumu mengi pia. Lakini mwishowe, tumaini la Paulo lilitimizwa na makusudi ya Mungu yalitimizwa. Paulo alifika Rumi. Kwa miaka miwili aliweza kuhubiri juu ya ufalme wa Mungu, tishio kubwa zaidi dhidi ya nguvu ya Dola ya Kirumi. Huko Rumi, alifundisha juu ya “Bwana Yesu Kristo,” Mfalme. Naye alifanya hivyo “kwa ujasiri wote na bila kizuizi” licha ya kifungo chake cha nyumbani, katika mji mkuu wa milki mbaya yenye nguvu zaidi katika siku zake. 
 
 


Safari ya Paulo kwenda Rumi inagusa moyo sana kwa sababu ni ya kipekee kwani huonyesha jinsi Mungu anavyosababisha safari ya mwanadamu kutimiza kusudi kubwa ambalo haliko katika mawazo yake. Ikiwa unaweza kufikiria kwamba Paulo alilazimika kuhubiri katika masinagogi na mitaani na anaweza tu kuzungumza na tabaka fulani la watu, ghafla katika safari ya Mungu, kazi ya Mungu maishani mwake, kisha anahamia katika kile unachoweza kukiita “kufungwa.” Lakini kifungo hicho sasa kinamruhusu kuzungumza na askari, tena askari wa Kirumi kuwa suala maalum. Katika moja ya usiku aliopaswa kusafirishwa, askari mia mbili wa miguu, wapiga mikuki mia mbili na wapanda farasi sabini walipaswa kumuongoza usiku. Unadhani wanazungumza kuhusu nini? Paulo. Injili. Na sasa inambidi kusimama mbele ya maliwali na wanaume, maofisa, ambao hawakuwahi kufika kwenye sinagogi, ambao hawakuwahi kuwa mitaani. Safari yake ya kwenda Rumi ilitimiza kusudi kuu katika mpango wa Mungu wa kufikisha injili kwa kila mtu. 

— Mchungaji Johnson Oni

Kwa kuwa sasa tumechunguza usuli wa kifungo cha Paulo, tuko katika nafasi ya kuchunguza huduma yake inayoendelea wakati wa kifungo chake. Kama tutakavyoona, Paulo hakuwa mvivu wakati wa kifungo chake gerezani. Badala yake, aliendelea kutumika kwa bidii akiwa mhudumu wa injili ya Yesu Kristo.


                                  HUDUMA INAYOENDELEA 	

Paulo alikuwa mtume. Yesu alikuwa amemwita na kumfundisha Paulo na kumteua kuwa balozi wake, mjumbe wake wa agano. Ingawa huenda ikaonekana kuwa jambo la ajabu kwetu leo, Paulo hakusitisha kazi zake alizopewa hata alipokuwa kifungoni. Kinyume chake, katika gereza la usimamizi wa Mungu ndipo hasa ambapo Mungu alitaka Paulo awe wakati huu wa Maisha yake. Mungu mwenyewe alikuwa amepanga matukio ili kifungo cha Paulo huko Rumi kitoe fursa kwa Paulo kuendelea kueneza Injili ya Kristo.
Tuna vyanzo viwili vikuu vya habari kuhusu huduma inayoendelea ya mtume Paulo wakati wa miaka yake ya kifungo. Kwa upande mmoja, kitabu cha Matendo ya Mitume kinatuambia mambo mengi kuhusu huduma ya Paulo wakati huo. Kwa upande mwingine, Paulo anatumia barua mbalimbali kwa makanisa kutoa ufahamu juu ya huduma yake kutoka kifungoni. Hebu tuanze kwa kuchunguza kile kitabu cha Matendo ya Mitume kinavyotuambia kuhusu huduma ya Paulo.    


KITABU CHA MATENDO YA MITUME

Uzoefu wa Paulo kifungoni ulikuwa muhimu sana kwa Luka, mwandishi wa kitabu cha Matendo ya Mitume. Alitumia karibu sura tisa kueleza matukio yanayohusiana na kipindi hiki cha maisha ya Paulo. Kuanzia uamuzi wa Paulo wa kwenda Yerusalemu na Rumi katika kitabu cha Matendo ya Mitume sura ya 19:21 hadi mwisho wa kitabu cha Luka katika Matendo ya Mitume sura ya 28:31, Luka alieleza kwa undani hatua ya makusudi ya Paulo kuelekea kukamatwa kwake Yerusalemu na kifungo kilichofuata. Sura hizi zimejaa mambo mengi, lakini angalau mambo makuu matatu yanaonekana mara nyingi: Umaizi wa 

Paulo kuhusu mateso yake yanayokuja, umaizi wake wa kusudi la Mungu kwa ajili ya mateso yake yanayokuja, na umaizi wake wa jinsi ambavyo baraka za Mungu zingemiminwa kupitia mateso yake. Kwanza, Paulo alijua kwamba utumishi wake kwa Kristo ulikuwa karibu kuleta magumu na mateso makali maishani mwake.    

Ufahamu wa Mateso

Katika kitabu cha Matendo ya Mitume sura ya 19-27, Luka alimwelezea Paulo kuwa alifahamishwa vyema juu ya shida zake zijazo. Paulo alijua kuwa angefungwa na kushuku kuwa hata angeuawa. Kwa mfano, sikiliza maneno haya ya kutisha kutoka katika hotuba yake kwa wazee wa Efeso katika kitabu cha Matendo ya Mitume sura ya 20 22-25:

Basi sasa, angalieni, nashika njia kwenda Yerusalemu, hali nimefungwa rohoni, nisiyajue mambo yatakayonikuta huko; isipokuwa Roho Mtakatifu mji kwa mji hunishuhudia akisema, ya kwamba vifungo na dhiki vyaningoja. Lakini siyahesabu maisha yangu kuwa kitu cha tahamani kwangu kama kuumaliza mwendo wangu na huduma ile niliyopokea kwa Bwana Yesu, kuishuhudia Habari Njema ya neema ya Mungu. Na sasa, tazameni, mimi najua ya kuwa ninyi nyote niliowahubiria ufalme wa Mungu, nikienda huko, hamtaniona uso tena (Matendo ya Mitume 20:22-25).  

Baadaye aliwaambia waumini wa Kaisaria katika kitabu cha Matendo ya Mitume sura ya 21:13 kwamba: 

Ndipo Paulo alipojibu, Mnafanya nini, kulia na kunivunja moyo? Kwa maana mimi, licha ya kufungwa, ni tayari hata kuuawa katika Yerusalemu kwa ajili ya jina lake Bwana Yesu (Matendo Mitume 21:13).

Paulo alijua sana matatizo yaliyomngojea katika utumishi wake kwa Kristo na injili yake, na alikuwa tayari hata kuuawa. 

Paulo aliendelea kuhubiri injili kwa ujasiri, hata ingawa alijua mambo ambayo yangetokea baada ya kufika huko Yerusalemu, kwamba angefungwa, kwa sababu alikuwa amejitolea kuhubiri injili ... Alijisikia amefungwa na Roho kwenda mbele na kutangaza injili. Hakuruhusu vitisho au upinzani wowote dhidi ya maisha yake au jambo lolote limzuie au kumgeuza asitekeleze utume ambao Mungu alikuwa amempa kufanya. 

— Kasisi Robert Alexander, Jr.

Pili, kitabu cha Matendo ya Mitume hutuambia kwamba Paulo hakujua tu mateso ambayo angevumilia, bali pia alijua vizuri kusudi la mateso yake.    






Ufahamu wa Kusudi

Paulo alijua kwamba ikiwa Mungu alipanga kumwacha ateseke, Bwana pia alipanga kutumia mateso haya kuendeleza injili. Alikuwa na hakika kabisa kwamba Mungu angetumia magumu yake kueneza injili ya Kikristo. Na alijua kwamba dhabihu yoyote ambayo angelazimika kutoa ingefaa kwa sababu ingekuwa njia ya Mungu ya kutangaza habari njema ya wokovu katika Kristo. Sikiliza tena kile alichowaambia wazee wa Efeso katika kitabu cha Matendo ya Mitume sura ya 20:24:   

Lakini siyahesabu maisha yangu kuwa kitu cha thamani kwangu kama kuumaliza mwendo wangu na huduma ile niliyopokea kwa Bwana Yesu, kuishuhudia Habari Njema ya neema ya Mungu (Matendo ya Mitume 20:24).

Paulo alikuwa ameshawishika kwamba huduma yake kifungoni ingejumuisha kushuhudia injili, na kwamba ilikuwa ni sehemu ya kazi yake kama mtume kupitia magumu haya. Badala ya kuzuia huduma ya kitume ya Paulo, kifungo kingekuwa njia ambayo Paulo angetimiza huduma yake. 
Kwa kweli, kama tunavyosoma mahali pengine katika kitabu cha Matendo ya Mitume, hivi ndivyo haswa ilivyotokea. Katika kitabu cha Matendo ya Mitume sura ya 22:1-21, tunasoma kwamba Paulo alipokamatwa huko Yerusalemu, alitoa ushuhuda wake wa Kikristo kwa umati uliotaka kifo chake. Katika kitabu cha Matendo ya Mitume sura ya 23:1-10, Luka alieleza kwamba Paulo alishuhudia injili na ufufuo wa Kristo mbele ya Sanhedrini, yaani, baraza tawala la Kiyahudi. Kisha katika kitabu cha Matendo ya Mitume sura ya 24:14-26, twajifunza kwamba Paulo alitangaza injili mbele ya mahakama ya Kaisaria, hadharani wakati wa kusikilizwa kwake na faraghani mbele ya liwali Feliki na mkewe Myahudi Drusila. Pia tunaambiwa kwamba Feliki alizungumza na Paulo mara kwa mara kwa kipindi cha miaka miwili.   
Kufuatia hili, katika kitabu cha Matendo ya Mitume sura ya 25:18–26:29, Luka hutuambia kwamba Paulo alitangaza injili kwa liwali mpya Festo, pamoja na mfalme wa Kiyahudi Agripa na mkewe Bernike. Na katika kitabu cha Matendo ya Mitume sura ya 28:23-31, Luka hueleza kwamba Paulo alihubiri mara kwa mara injili ya ufalme wa Mungu na kufundisha kuhusu Yesu kama Masihi wa kifalme wa Israeli kwa wote waliokuja kumwona huko Rumi. Katika kitabu cha Matendo ya Mitume sura ya 23:11, maneno ya Kristo kwa Paulo yanafupisha madhumuni ya mateso haya yote:    

Usiku ule Bwana akasimama karibu naye, akasema, Uwe na moyo mkuu; kwa sababu, kama ulivyo nishuhudia Habari zangu Yerusalemu, imekupasa kunishuhudia vivyo hivyo Rumi pia (Matendo ya Mitume 23:11).

Paulo aliteseka ili kueneza habari njema ya Kristo kutoka Yerusalemu hadi Rumi.  

Mtazamo wa Paulo kuelekea mateso ulikuwa wa kushangaza sana. Unajua, wengi wetu katika maisha yetu tunafanya kila tuwezalo ili kuepuka mateso. Kwa kweli Paulo hakuwa hivyo… Anasema kwamba hufurahia magumu; hufurahia majaribu na dhiki na mateso, kwa sababu anapokuwa dhaifu, basi Kristo ni nguvu. Hivyo, katika haya yote tunachokiona kwa hakika ni kwamba lengo la Paulo si kujitukuza mwenyewe au kupata faraja maishani bali ni kumtukuza Kristo na 

kufanya chochote ambacho Mungu amemwita kufanya, kuwa mwaminifu katika kuujenga ufalme wa Mungu na kutangaza injili.   

— Dkt. Jeff Brannon

Tatu, pamoja na umaizi wa Paulo wa mateso yake na kusudi lake, kitabu cha Matendo ya Mitume hufundisha kwamba Paulo alijua sana baraka za Mungu juu ya huduma yake wakati huo.    

Ufahamu wa Baraka

Maelezo ya Luka katika kitabu cha Matendo ya Mitume sura ya 19–28 huweka wazi kwamba ushuhuda wa injili ya Paulo ulienea kwa baraka za ajabu za Roho wa Mungu. Luka pia hutuambia kwamba huduma ya Paulo ilijumuisha mambo mengi ambayo yalichangia uwezo wake wa kutangaza injili na kuitumia katika maisha ya watu binafsi. Kwa mfano, alipokea na kufasiri maono ya kulinda maisha ya wale waliokuwa kwenye meli ambayo hatimaye ilianguka kwenye mwamba. Aliponya wagonjwa huko Malta. Naye alihudumia mahitaji binafsi ya waumini waliokuja kumwona. 
Kitabu cha Matendo ya Mitume hutufundisha mengi kuhusu huduma ya Paulo inayoendelea wakati wa kifungo chake, lakini pia tunajifunza mengi kutoka katika barua zake za Agano Jipya kwa makanisa ya Kolosai, Efeso na Filipi, na kwa Mkolosai mmoja aitwaye Filemoni.
BARUA KWA MAKANISA 


Kuna njia nyingi za kufupisha kile tunachojifunza kutoka katika barua za Paulo kwa makanisa, lakini angalau mambo manne yanakuja mbele. Ingawa alikuwa amefungwa kimwili, bado Paulo aliendelea kuhudumu kwa kuhubiri injili kwa viongozi mbalimbali na wageni wake, akiomba kwa niaba ya makanisa na waumini duniani kote, akiteseka kwa shida nyingi kwa manufaa ya kanisa, na bila shaka, kuandika barua kwa makanisa mbalimbali na watu binafsi duniani kote. Kwanza, Paulo alihubiri injili wakati huu.    


Kuhubiri

Kama tulivyoona, kwamba Paulo alivumilia kifungo hasa ili kupata fursa mpya za kutangaza injili, na barua zake kutoka kifungoni zathibitisha wazo hili. Tunaona hili si tu katika kujitambulisha kwake mara kwa mara kuwa balozi wa Kristo katika minyororo, bali pia katika maombi aliyoomba kutoka katika makanisa aliyoyaandikia. Kwa mfano, sikiliza ombi lake katika kitabu cha Waefeso sura ya 6:19-20:    


Pia na kwa ajili yangu mimi [Paulo], nipewe usemi kwa kufumbua kinywa changu, ili niihubiri kwa ujasiri ile siri ya Injili; ambayo kwa ajili yake mimi ni mjumbe katika minyororo; hata nipate ujasiri katika huyo kunena jinsi inipasavyo kunena (Waefeso 6:19-20).


Paulo alijua kwamba, hata akiwa kifungoni, jukumu lake la msingi lilikuwa kutangaza habari njema kuhusu Kristo na ufalme wa Mungu. Hivyo, aliwaomba Waefeso wamwombee, ili apate nguvu ya kutimiza wajibu wake wa kitume. Vivyo hivyo, katika kitabu cha Wakolosai sura ya 4:3-4 aliandika hivi:  


Mkituombea na sisi pia, kwamba Mungu atufungulie mlango kwa lileneno lake, tuinene siri ya Kristo, ambayo kwa ajili yake nimefungwa, ili niidhihirishe, kama inipasavyo kunena (Wakolosai 4:3-4).


Paulo alitaka maombi ili apate nafasi ya kuhubiri injili, ili aweze kutumia vizuri fursa zilizo mbele yake. 
Pili, kulingana na barua za Paulo, huduma yake kutokea kifungoni ilienea zaidi ya kuhubiri injili kwa wasioamini. Pia ilijumuisha kuomba kila mara kwa ajili ya makanisa na waumini mbalimbali duniani kote.

Kuomba

Kwa kweli, kuna uwezekano mkubwa kwamba kifungo cha Paulo kiliongeza muda alioweza kutumia katika maombi. Wakati wa safari zake za umishonari, kwa ujumla alikuwa na shughuli nyingi akisafiri, au hata akifanya kazi ili kujitegemeza. Lakini gerezani, hakuwa na kazi ya kufanya, hakuwa na mahali pa kusafiri, na alikuwa na vikwazo vichache. Hilo lilimpa wakati mwingi wa kuomba. Na kutokana na ushuhuda ambao barua zake hutoa, ingeonekana kwamba Paulo alijiona kuwa mwenye jukumu na kuheshimiwa kutumia muda mwingi wa wakati huo kuomba kwa ajili ya wengine. Sikiliza ushuhuda wa Paulo kuhusu maombi yake kwa waumini wa Efeso katika kitabu cha Waefeso sura ya 1:16-18:   

Siachi kutoa shukrani kwa ajili yenu; nikiwakumbuka katika sala zangu, Mungu wa Bwana wetu Yesu Kristo, Baba wa utukufu, awape ninyoi roho ya hekima na ya ufunuo katika kumjua yeye; macho ya mioyo yenu yatiwe nuru, mjue tumaini l amwito wake jinsi lilivyo; na utajiri wa urithi wake katika watakatifu jinsi ulivyo (Waefeso 1:16-18).

Paulo aliomba mara kwa mara na kwa uthabiti kwa ajili ya Waefeso. Aliamini kwamba maombi yalikuwa na nguvu, na alitumaini kwamba Mungu angeheshimu maombi yake kwa kuwabariki Waefeso. Juhudi za Paulo katika maombi zilijumuisha huduma mahiri na yenye thamani kwa wale ambao hawakuwa karibu.   

Inapendeza Paulo anapowaandikia Waefeso ni mara ngapi anazungumza kuhusu maombi yake kwa ajili yao. Tunapofikiria kuhusu Paulo, hakika ni kama mwinjilisti mkuu aliyetolewa na Kristo kwa kanisa lake. Lakini pia, labda hata zaidi ya hapo, tunafikiri kuhusu Paulo kama mchungaji. Alikuwa na moyo wa mchungaji. Pamoja na moyo wa mchungaji, huja hisia ya upendo mkuu kwa watu wake. Naye alilipenda kanisa la Efeso. Alikuwa amekaa miaka miwili huko. Aliwajua watu hawa. Aliwapenda watu hawa. Na shauku yake kwao ilikuwa ni kwamba wakue katika Kristo kwa njia ya maana kama kanisa lilivyoanza kukomaa sawasawa na mapenzi ya Kristo.   

— Dkt. Jay Haley

Vivyo hivyo, katika kitabu cha Wafilipi sura ya 1:3-9, alieleza kwamba aliliombea kanisa la Filipi mara kwa mara:

Namshukuru Mungu wangu kila niwakumbukapo, zikuzote kila niwaombeapo ninyi nyote nikisema sala zangu kwa furaha… Na hii ndiyo dua yangu, kwamba pendo lenu lizidi kuwa jingi sana, katika hekima na ufahamu wote (Wafilipi 1:3-9).

Katika kitabu cha Wakolosai sura ya 1:9, tunasoma kuhusu kujitolea kwake katika kanisa la huko Kolosai:  

Kwa sababu hiyo sisi nasi, tangu siku ile tuliposikia, hatuashi kufanya maombi na dua kwa ajili yenu, ili mjazwe maarifa ya mapenzi yake katika hekima yote na ufahamu wa rohoni (Wakolosai 1:9).

Pia aliomba kwa ajili ya watu mahususi. Kwa mfano, katika kitabu cha Filemoni 6, aliandika hivi kwa waumini wa Kolosai Filemoni, Afia na Arkipo:   

Ili kwamba ushirika wa imani yako ufanye kazi yake, katika ujuzi wa kila kitu chema kilicho kwetu, katika Kristo (Filemoni 6).

Katika vifungu hivi vyote, tunaona kwamba Paulo alijitolea kuwaombea waumini wenzake na kutafuta baraka nyingi kutoka kwa Mungu kwa niaba yao. 
Tatu, pamoja na kuhubiri na kuomba, barua za Paulo kwa makanisa zinaonyesha kwamba huduma yake gerezani ilijumuisha kuteseka kwa niaba ya wengine. 


Mateso

Mateso yenyewe ni taabu, si huduma. Lakini wakati lengo na matokeo ya mateso ni kuendeleza ufalme wa Mungu kupitia utangazaji wa injili, mateso ni aina ya huduma ya Kikristo.
Wakristo daima wameteseka, na daima watateseka hadi Yesu atakaporudi. Biblia hutuhakikishia jambo hili. Hii haimaanishi kwamba Wakristo wote wanateseka kwa usawa au kwa kiwango ambacho Paulo aliteseka. Lakini Mungu ameamuru kwamba mpaka Yesu atakaporudi kumaliza kazi yake, mpaka atakapokamilisha ufalme wake duniani, adui zake bado watapigana dhidi yake. Na hii ina maana kwamba watu wa Yesu wataendelea kuteseka. Lakini maisha ya Paulo huthibitisha jambo fulani: mateso yetu si ya bure. Kinyume chake, mateso yetu hubariki kanisa. Mateso yetu yanashuhudia injili. Mateso yetu huongeza utukufu ambao kanisa litarithi.
Mateso kwa ajili ya injili ni huduma yenye nguvu na yenye kusudi. Kwanza kabisa, ni ushuhuda usiopingika kwa ukweli wa injili. Hii ndiyo sababu kwa kawaida huwaita Wakristo wanaokufa kwa ajili ya imani yao kama “wafia-dini [Imani]” au “mashahidi.” Tayari tumeona njia kadhaa ambazo mateso ya Paulo yalimpa fursa ya kuhubiri injili. Lakini pia iliwatia moyo wengine kutangaza injili pia. Sikiliza maneno ya Paulo kuhusu matokeo haya katika kitabu cha Wafilipi sura ya 1:14: 

Na wengi wa hao ndugu walio katika Bwana, hali wakapata kuthibitika kwa ajili ya kufungwa kwangu, wamezidi sana kuthubutu kunena neno la Mungu pasipo hofu (Wafilipi 1:14).





Kifungo cha Paulo kiliwapa Wafilipi ujasiri wa kushiriki injili kwa sababu ilikuwa huko Filipi ndipo alifungwa gerezani kwa mara ya kwanza. Alipokuwa gerezani, ndipo wakati ambapo walianza kuimba na kuomba. Lazima ufikirie kwa muda. Gerezani ni mahali penye giza, gereza lilikuwa na giza sana, hawakuwa na mwanga wowote, lakini walikuwa wakiimba na kumsifu Mungu, na watu waliokuwa pale walianza kusikiliza. Mlinzi wa gereza anaokolewa, kwa sababu baada ya muujiza wa Mungu, hawakukimbilia nje, walibaki hapo. Watu waliokuwa gerezani na kila mtu katika eneo jirani akaokolewa. Kwa Wafilipi, kujua kwamba Paulo hakuacha kuhubiri injili alipokuwa gerezani, na alipotoka gerezani, aliwatia moyo sana kwamba kumbe hata kifungo hakimzuii mtu asiweze shiriki injili. Hivyo, huo ndio ujasiri. Ulikuwa ni ushuhuda… Mtu aliye tayari kuteseka, aliye tayari kukamatwa lakini bado akabaki mwaminifu kwa injili alikuwa mtu ambaye mtu yeyote angetaka kuiga na kuwa naye kama mshauri wake. Kwa kweli walitiwa moyo na hawakukatishwa tamaa kujitenga na injili kwa sababu ya kifungo chao.  

— Pastor Johnson Oni

Katika sehemu ya pili, tunaweza kufikiria kwa usahihi mateso kama huduma kwa sababu huleta manufaa kwa wengine. Kwa vyovyote, Yesu Kristo aliteseka kwa niaba ya wenye dhambi na kufa ili kutuokoa. Maandiko Matakatifu hutufundisha kufuata mfano wa Kristo hasa kwa kuteseka kwa ajili ya wengine. Tukiwa waumini, tunapaswa kuwa tayari kuvumilia magumu, na hata kifo, kwa faida ya wengine. Tunapaswa kushukuru kwa ajili ya mateso ambayo wengine huvumilia kwa sababu hiyo. Kama mtume Yohana alivyoandika katika kitabu cha 1 Yohana sura ya 3:16:  

Katika hili tumelifahamu pendo, kwa kuwa yeye aliutoa uhai wake kwa ajili yetu; imetupasa na sisi kuutoa uhai wetu kwa ajili ya hao ndugu (1 Yohana 3:16).

Paulo aliamini hivyo. Kama tulivyoona, alikuwa tayari kwenda gerezani, na hata kufa, ikiwa kufanya hivyo kungekuza injili. Tunasoma kuhusu kujitolea kwake kuteseka kwa ajili ya wengine katika kitabu cha Waefeso sura ya 3:13:   

Basi naomba msikate tamaa kwa sababu ya dhiki zangu kwa ajili yenu, zilizo utukufu kwenu (Waefeso 3:13).

Hoja ya Paulo hapa ilikuwa kwamba kifungo chake kilimruhusu kukuza injili katika maeneo mapya na kwa watu wapya, na hivyo kuleta watu wengi zaidi kwenye imani katika Kristo. Wakati injili inaenea, na kanisa linakua, huongeza utukufu ambao waumini wote watarithi. 
Katika sehemu ya tatu, barua za Paulo pia huonyesha kuwa mateso yake yalikuwa ni mwendelezo wa mateso ya Kristo mwenyewe. Katika kitabu cha Wakolosai sura ya 1: 24, Paulo alitoa dai kubwa zaidi kuhusiana na mateso yake:
 



Sasa nayafurahia mateso niliyo nayo kwa ajili yenu; tena nayatimiliza katika mwili wangu yale yaliyopungua ya mateso ya Kristo, kwa ajili ya mwili wake, yaani, kanisa lake (Wakolosai 1:24).

Katika kitabu cha Wakolosai sura ya 1, Paulo alisisitiza kwa mkazo utoshelevu kamili wa Kristo. Hivyo, aliposema kwamba mateso ya Kristo “yalipungua,” Paulo hakumaanisha kwamba kifo cha Kristo hakitoshi kutuokoa, au kwamba waamini waongeze 
sifa zao wenyewe kwenye kifo cha Kristo. Badala yake, Paulo alimaanisha kwamba kazi ya Yesu bado haijakamilika.   

Mtume Paulo huzungumza juu ya kujaza kile kilichopungua katika mateso ya Kristo, akimaanisha kwamba tunapaswa kubeba kwa unyenyekevu na furaha gharama ya uanafunzi. Mara nyingi husemwa juu ya kanisa la mwanzo, kwamba, nguvu ya ushuhuda wao ilikuwa kwamba walikufa vizuri sana, kwamba walivumilia mateso kwa njia ambayo ilionyesha kwamba uaminifu wao wa mwisho haukuwa kwa ulimwengu huu bali kwa Mungu, lakini kwa sababu hiyo, basi, walikuwa wa wema mkubwa duniani... Hivyo, tunayo nia hii ndani yetu wenyewe, mtazamo huu uliokuwa ndani ya Kristo Yesu, kama Paulo asemavyo katika kitabu cha Wafilipi sura ya 2, ili kwamba tukiyashiriki mateso yake, tutashiriki pia katika ufufuo wake na utukufu wake. 

— Kasisi Michael J. Glodo

Yesu alipokufa na kisha kupaa mbinguni, alipiga pigo kubwa dhidi ya uovu, na akashinda vita dhidi ya adui zake wa kishetani. Hata hivyo, Paulo alijua kwamba majeshi ya Shetani yanaendelea kupigana dhidi ya Kristo na ufalme wake. Yesu hatakomesha kabisa adui zake hadi atakaporudi katika utukufu, hadi wakati huo, ni lazima kanisa livumilie mateso linapoeneza ufalme wa Mungu ulimwengu kote. Kwa kuwa Yesu anatupenda sana, na kwa kuwa ameunganishwa na waamini wote, anateseka tunapoteseka. Kwa maana halisi, mateso ya kanisa ni mateso ya Kristo.   
Jambo hili ndilo ambalo Yesu mwenyewe alimweleza Paulo wakati wa kuongoka kwake njiani kuelekea Dameski. Paulo, aliyejulikana wakati huo kama Sauli, alikuwa akiwatesa Wakristo kwa bidii, akiwatupa gerezani na kutafuta kuwaua. Lakini alipokuwa akienda Dameski ili kuwakamata Wakristo huko, Yesu alikutana naye njiani, akamwangusha chini, na kumfunulia ukweli. Sehemu ya mazungumzo kati ya Yesu na Paulo imeandikwa katika kitabu cha Matendo ya Mitume sura ya 9:5:  

[Sauli] akasema, U nani wewe, Bwana? Naye akasema, Mimi ndimi Yesu unayeniudhi wewe (Matendo ya Mitume 9:5).

Yesu aliweka wazi kwa Paulo kwamba kuwatesa waumini ni kumtesa Yesu mwenyewe. Hivyo, mwamini anapoteseka, Yesu anateseka pia. Ingawa Kristo ameinuliwa juu, atateseka hadi atakaporudi kupitia mateso ya mwili wake, yaani, kanisa. Lakini mateso yake yakiisha, hatimaye atawashinda kabisa maadui zake wote, naye atalitukuza kanisa lake. Paulo alibahatika kumtumikia Kristo katika kutimiza mateso hayo yaliyowekwa rasmi mbele yake.    

Mbali na kuonyesha kwamba Paulo alihudumu kwa kuhubiri, kuomba na kuteseka akiwa mtume, barua zake pia zaonyesha kwamba alijihusisha katika huduma yenye nguvu ya uandishi alipokuwa kifungoni.  


Maandishi

Huduma ya uandishi ya Paulo wakati wa miaka ya kifungo chake inaonyeshwa na barua zake za Agano Jipya kwa makanisa ya Kolosai, Efeso, na Filipi, na kwa Mkolosai Filemoni. Kupitia barua hizi, Paulo aliweza kutoa huduma muhimu ya kichungaji kwa makanisa na watu binafsi. Kwa kuwa maandishi haya yalihifadhiwa kwa ajili yetu katika Agano Jipya, huduma ya Paulo imezidishwa ulimwenguni kote kwa miaka elfu mbili iliyopita.  
Maandishi ya Paulo yanaonyesha huduma tajiri kwa makanisa na watu binafsi ambao alikuwa na uhusiano endelevu nao. Alijua mambo mengi kuhusu hali zao na kuwahusu wao kibinafsi. Kwa sababu hiyo, Paulo aliweza kushughulikia masuala mengi mahususi yaliyohusu hadhira wake, ya binafsi na ya kitheolojia. Hata aliwaelekeza baadhi ya watu kwa majina. Licha ya kutoweza kusafiri, huduma ya Paulo iliarifiwa na kubuniwa na kuwekwa kwa uangalifu kulingana na hali mahususi za makanisa na watu binafsi ambao aliwaandikia.  
Kwa mfano, fikiria kwamba katika barua yake kwa Wafilipi, Paulo alishiriki katika huduma ya kichungaji kwa kuwahimiza wanawake wawili, Sintike na Euodia, wapatane kila mmoja na mwenzake. Hawa walikuwa wanawake ambao Paulo aliwajua, wanawake ambao walikuwa wamefanya kazi pamoja naye, lakini ambao walikuwa wametofautiana. Paulo aliwahangaikia kwa njia ya kibinafsi na yenye upendo, na suluhisho lake kwa tatizo lao lilikuwa laini sana. Tunasoma maneno yake kuhusu wanawake hawa katika kitabu cha Wafilipi sura ya 4:2-3:   

Namsihi Euodia, namsihi na Sintike, wawe na nia moja katika Bwana. Naam, nataka na wewe pia mjoli wa kweli, uwasaidie wanawake hao; kwa maana waliishindania Injili pamoja nami.... (Wafilipi 4:2-3).

Vivyo hivyo, Paulo pia aliomba kwa ajili ya upatanisho kati ya waumini katika kitabu cha Filemoni. Huko aliomba kwa niaba ya mtumwa aliyeitwa Onesimo ambaye alikuwa amemkimbia bwana wake wa Kolosai, Filemoni. Kwa hakika, kitabu kizima cha Filemoni kimejitolea kumwomba Filemoni awe mwenye neema kwa Onesimo.    
Inavyoonekana, baada ya kumkimbia bwana wake, Onesimo alikuwa amemtafuta rafiki wa Filemoni Paulo. Chini ya huduma ya Paulo, Onesimo alikuwa Mkristo. Zaidi ya hayo, Onesimo alikuwa amebaki pamoja na Paulo na alikuwa amemtumikia gerezani. Hivyo, huduma ya Paulo kwa Onesimo na Filemoni ilikuwa ya kibinafsi zaidi. Kama mchungaji wao na rafiki yao, alijali kupatanisha uhusiano wao.  

Kitabu cha Filemoni kinavutia sana kwa namna kinavyowasilishwa. Inaonekana kwamba Paulo anamwomba Filemoni amwachilie huru mtumwa wake. Kwa kweli, hata hajaribu kutumia mamlaka yake kama mtume ... na anamruhusu Filemoni kuokoa uso wake na kuonekana mzuri katika haya yote. Lakini ukimsoma Filemoni kwa makini, angalau ninapoisoma, naona mtu binafsi ambaye anazungumza na Filemoni, akieleza kuhusu jukumu la Paulo mwenyewe katika maisha ya Filemoni. Yeye ni aina ya baba wa kiroho. Kisha anasema, unajua, “Sitaki kukuamuru ufanye hivi, lakini kama mfanyakazi mwenza, kama rafiki,” unajua, “fanya hivi ili kunisaidia,” na anaonyesha mabadiliko muhimu ambayo yametokea kwa Onesimo, naye sasa amekuwa ndugu; yeye ni muhimu zaidi kuliko mtumwa, na jinsi anavyofaa kwa Paulo. Kisha mwisho anasema, “Nitayarishie kitanda nitakuwepo.”  

— Dkt. Joseph D. Fantin

Pia Paulo alielekeza barua zake katika masuala ya kitheolojia ambayo yalihusisha kanisa kwa ujumla, akitoa maagizo ya kitume yenye mamlaka kwa mkono wa kichungaji. Huduma yake ya kufundisha kama mwakilishi mwenye mamlaka ya Kristo haikuyumba wakati wa kifungo chake. Badala yake, Paulo aliendelea kutoa mafunuo yasiyoweza kukosea ya ukweli wakati huu, na aliendelea kutumia ukweli huo kwa kanisa kupitia barua zake. 
Kama tulivyoona, kitabu cha Matendo ya Mitume na barua za Paulo za Agano Jipya zinaonyesha kwamba Paulo alihusika kikamilifu katika huduma wakati wa kifungo chake. Alijua kwamba Mungu alikuwa amempa kifungo kama fursa ya kueneza injili na kutoa mfano kwa watakatifu. Akiongozwa na ujuzi huu, aliendesha huduma thabiti ya kuhubiri, kuomba, kuteseka na kuandika, ambayo kwayo alitimiza wajibu wake wote kwa uaminifu kama mtume wa Yesu Kristo.  
Kwa kuwa tumeanzisha usuli wa kifungo cha Paulo na kuzingatia huduma yake inayoendelea wakati wa kifungo chake, tuko tayari kurejea kwenye umoja wa kitheolojia wa barua zake kutoka kifungoni. Katika sehemu hii, tutachunguza baadhi ya mada za mafundisho ambazo nyaraka za kifungoni zinashiriki kwa pamoja na kueleza jinsi zinavyofaa katika mfumo mpana wa theolojia ya Paulo.    


                                UMOJA WA KITHEOLOJIA 	

Bila shaka, barua za Paulo kutoka kifungoni zinashiriki misingi kadhaa muhimu ya mafundisho. Kimsingi, zote zinathibitisha injili moja. Lakini kama tunavyojua sote, injili ya Kikristo ni ujumbe wenye mambo mengi. Hivyo, ni muhimu pia kutambua kwamba barua za Paulo kutoka gerezani zimeunganishwa na vipengele kadhaa vya injili ambavyo vilikuwa muhimu hasa kwa Paulo binafsi wakati wa miaka yake ya kifungo na muhimu kwa wale ambao walipokea kwanza nyaraka zake za kifungoni. Mjadala wetu wa umoja wa kitheolojia wa nyaraka za kifungoni utazingatia mafundisho matatu yenye uhusiano wa karibu ambayo Paulo alirejelea mara kwa mara katika barua hizi. Kwanza, tutaangalia fundisho kwamba Yesu Kristo ni Mfalme wa uumbaji. Pili, tutazingatia kipengele fulani cha ufalme wa Yesu, yaani muungano wa waumini na Kristo katika ufalme wake.  Na tatu, tutaona kwamba mafundisho haya mawili yanaelekeza kwenye mahitaji ya maadili hai. Kwanza hebu tuangalie mafundisho ya Paulo kwamba Yesu Kristo ndiye Mfalme wa uumbaji.

MFALME WA UUMBAJI

Mkazo wa Paulo juu ya Kristo kama Mfalme wa uumbaji labda unajulikana zaidi katika barua zake kutoka gerezani kuliko katika maandishi yake mengine yoyote. Tutazingatia vipengele vitatu vya ufalme wa Kristo vinavyoonekana mara kwa mara katika 

nyaraka hizi: ukuu wa Kristo, ikiwa ni pamoja na uwezo na mamlaka yake; heshima yake, ikiwa ni pamoja na utukufu wake na kustahili kwake kuheshimiwa, kuigwa na kuabudiwa; na azimio lake la kurudi tena ili kukamilisha ufalme wake duniani. Hebu tuanze kwa kuangalia ukuu wa kifalme wa Kristo.  

Mamlaka 

Tunaposema kwamba Kristo ndiye mwenye mamlaka, tunamaanisha kwamba ana nguvu na uwezo wa kutimiza mapenzi yake, na kwamba ana mamlaka na haki ya kisheria ya kufanya hivyo. Katika ulimwengu wa kale, wafalme na maliki waliamuru vikosi vya kijeshi vya nchi zao, wakiwapa uwezo wa kutimiza kile walichotaka. Sheria za nchi zao pia zilikubali haki yao ya kutawala na kutawala, ikimaanisha kwamba wao pia walikuwa na mamlaka ya kutimiza kile walichokitaka. 
Kwa mujibu wa Paulo, Yesu alipopaa mbinguni, Mungu Baba alimkabidhi aina hii ya ukuu juu ya uumbaji wote. Yesu ana nguvu na mamlaka sana kiasi kwamba ukuu wake unaenea juu ya wafalme na watawala wengine wote, iwe wako duniani au katika ulimwengu wa kiroho. Katika kitabu cha Waefeso sura ya 1:20-22, Paulo alielezea ukuu ambao Baba alimpa Kristo kwa njia hii:   

[Baba] …akamweka mkono wa wake wa kuume katika ulimwengu roho; juu san akuliko ufalme wote, na mamlaka, na nguvu, na usultani na kila jina litajwalo, wala si ulimwenguni hum utu, bali katika ule ujao pia; akavitia vitu vyote chini ya miguu yake, akamweka awe kichwa juu ya vitu vyote kwa ajili ya kanisa… (Waefeso 1:20-22).

Hivi sasa, Yesu Kristo hutawala uumbaji wote kwa uwezo kamili. Ukuu wake hauko tu kwenye makao ya mbinguni. Hutawala juu ya dunia pia. Kama Yesu mwenyewe alivyotangaza katika kitabu cha Mathayo sura ya 28:18:  

Yesu akaja kwao, akasema nao, akawaambia, Nimepewa mamlaka yote mbinguni na duniani (Mathayo 28:18).

Je, inashangaza kwamba ukuu wa Kristo ulikuwa muhimu kwa Paulo alipokuwa kifungoni? Yesu, Kristo, hutawala uumbaji wote. Hutawala serikali na mataifa yote ya kidunia na juu ya kila malaika na pepo. Ni wazi, kwamba, si kila kitu katika uumbaji kinamtii jinsi inavyopaswa. Lakini Baba amempa Yesu haki ya kuamuru utii na uwezo wa kujitiisha kwa mapenzi yake apendavyo. Kristo ana haki na uwezo kamili wa kuwabariki wale anaowapenda, na kuwaangamiza adui zake. Sehemu hii ya injili ilikuwa chanzo cha nguvu kwa Paulo alipokuwa akiteseka, na aliitangaza kwa ujasiri katika nyaraka zake za kifungoni. 
Mbali na kukazia ukuu wa Kristo kama Mfalme wa uumbaji, Paulo alielekeza fikira kwenye heshima ya Kristo, utukufu na thamani yake inayodai heshima, kuigwa na ibada kutoka kwa wafuasi wake wote.

Heshima

Akiwa gerezani, Paulo alikazia mra kwa mara kwamba Kristo anastahili heshima kwa sababu yeye ni mkamilifu, mtakatifu na mwadilifu. Anastahili heshima kwa sababu 

ana mamlaka ya juu zaidi, na kwa sababu anatekeleza mamlaka hayo kwa haki na uadilifu. Pia anastahili heshima kwa sababu yeye ndiye muumbaji na msimamizi wa ulimwengu. Tunaweza kuorodhesha kwa urahisi mamia ya sababu za kwa nini Yesu anastahili heshima. Lakini labda sababu kuu ambayo Paulo alitoa katika nyaraka zake za kifungoni ya kwa nini Yesu anastahili heshima na sifa ni kwa sababu yeye ni wa kiungu. Yesu ni Mungu, na Mungu anastahili heshima kuu isiyoweza kufikirika. 
Ufahamu mkubwa wa Paulo wa heshima ya Kristo pia ulijitokeza wazi katika barua hizi kwa sababu baadhi ya walimu wa uongo katika kanisa hawakuthamini jinsi Yesu alivyokuwa wa pekee. Yaonekana, walimu hao wa uwongo walikuwa wameanzisha ibada ya malaika, roho pamoja na Yesu. Paulo alikanusha mafundisho haya ya uwongo kwa kusisitiza ukuu wa kipekee na mkuu wa Kristo kama Mwana wa kiungu wa Mungu. Sikiliza jinsi alivyomtofautisha Kristo na viumbe wengine wa kiroho katika kitabu cha Wakolosai sura ya 1:16-17:

Kwa kuwa katika yeye vitu vyote viliumbwa, vilivyo mbinguni na vilivyo juu ya nchi, vinavyoonekana na visivyoonekana; ikiwa ni vitu vya enzi, au usultani, au enzi, au mamlaka; vitu vyote viliumbwa kwa njia yake, na kwa ajili yake. Naye amekuwako kabla ya vitu vyote, na vitu vyote hushikana katika yeye (Wakolosai 1:16-17).

Kama kifungu hiki kinavyoonyesha, Yesu anapaswa kuheshimiwa sana kwa sababu yeye ndiye muumbaji wa kila kitu kilichopo, hata malaika na roho ambazo walimu wa uongo waliheshimu. Yesu ndiye aliyeanzisha vyeo vyote vya chini ambavyo watawala wengine wanashikilia, katika ulimwengu wa kiroho na duniani pia. Kristo ndiye aliyewaumba watawala wengine, wakiwemo wanadamu wote wanaotawala duniani na viumbe kama vile malaika na mapepo walio na mamlaka katika ulimwengu wa kiroho. 

Katika kitabu cha Wakolosai sura ya 1:15 na inayofuata, tunakutana na sehemu ya barua ambayo wanazuoni wanapenda kurejelea kama “wimbo wa Kristo” wa Wakolosai. Kile tunachopata ni picha isiyo ya kawaida ya ukuu wa Kristo juu ya uumbaji wote, kwamba yeye yuko juu ya vitu vyote, kila kitu kiko chini ya mamlaka yake, kwamba yeye yuko katikati ya vitu vyote, na zaidi ya hayo, kwamba Mungu ameumba kila kitu kupitia yeye na Yesu hutegemeza vitu vyote. Hivyo, picha iliyopo hapa na katika sehemu zingine, kama katika kitabu cha 
Waefeso sura ya 1, kwa mfano, hutupatia picha ya Kristo wa ulimwengu ambaye umuhimu wake kwa ulimwengu huaenda mbali zaidi ya kuzaliwa kwake, kifo na ufufuo wake, muhimu kama matukio hayo yalivyo, lakini kwamba yeye ndiye wakala wa Mungu katika uumbaji, yeye ndiye mtegemezaji wa uumbaji, naye ndiye Bwana juu ya uumbaji wote, ili vitu vyote vipate mwisho wao, lengo lao, utimilifu wao ndani yake.

— Dkt. Constantine Campbell

Zaidi ya kuzungumza juu ya Kristo kama Mfalme wa uumbaji kwa habari ya ukuu na heshima yake, Paulo alisisitiza pia juu ya azimio la Kristo la kurudi duniani ili kukamilisha ufalme wake.   



Uamzi

Ili kuelewa mtazamo wa Paulo juu ya kurudi kwa Kristo, ni lazima tukumbuke kwamba mafundisho yake kuhusu nyakati za mwisho, au eskatolojia yake, yalitokana na maoni ya mapokeo ya Kiyahudi kuhusu nyakati za mwisho. Katika theolojia ya mapokeo ya Kiyahudi ya siku za Paulo, ilifikiriwa kwamba Maandiko Matakatifu yaliwasilisha zama mbili kuu za wanadamu. Kabla ya kuja kwa Kristo, ulimwengu ulikuwa katika “zama hii “zama ya sasa ambayo ilikuwa na sifa ya dhambi, kifo na ufisadi. Kisha zama hii ya sasa ilipaswa kufuatwa na “zama inayokuja,” ambayo Biblia pia huiitaja kama “ufalme wa Mungu” na “ufalme wa mbinguni.”   
Kwa mujibu wa imani nyingi za Kiyahudi, wakati ujao ungekuja wote kwa wakati mmoja Masihi au Kristo atakapokuja. Lakini, kwa mujibu wa Paulo na waandishi wengine wa Agano Jipya, Yesu alifunua kwamba dhana hii ya mapokeo ya Kiyahudi haikuwa sahihi kabisa. Wakati ujao ungechukua nafasi ya zama ya sasa, lakini si wote kwa wakati mmoja. Badala yake, zama hizi mbili zingepishana kwa kipindi cha muda, kuanzia huduma ya Kristo duniani, ambayo tutaitaja kama “kuanzishwa” kwa ufalme wa Mungu, na kuendelea hadi kurudi kwa Kristo au ujio wa pili, ambao sisi tutaurejelea kama “ukamilifu” wa ufalme wa Mungu. Katikati ya kuanzishwa na ukamilifu ni kipindi ambacho tutakiita “mwendelezo” wa ufalme wa Mungu. Kipindi hiki cha kati ni wakati ambapo kanisa lilikuwepo katika siku za Paulo, na ambalo linaendelea kuwepo leo.   
Mara nyingi Paulo alitoa wito kwa mtazamo wake juu ya eskatolojia au siku za mwisho kwa sababu ulieleza matatizo yote mawili ambayo alikabiliana nayo akiwa mfungwa, na ilishughulikia matatizo mengi ya makanisa ambayo aliyaandikia alipokuwa kifungoni. Zama ya sasa ya dhambi, kifo na ufisadi haikuwa imekomeshwa kabisa. Hii ndiyo sababu waumini waliendelea kuteseka. Hata hivyo, siku moja katika siku zijazo Yesu angerudi kuleta hukumu ya mwisho dhidi ya wasioamini na baraka za mwisho kwa waumini wote. Wakati huo huo, Wakristo wanapaswa kushikilia sana tumaini la kwamba kwa kweli Yesu atarudi.   
Hivi sasa, Yesu anatawala kama mfalme kutoka mbinguni. Lakini hajaridhika na hilo. Anataka na kupanga kutawala kila inchi ya uumbaji kwa ukamilifu na utukufu kama anavyotawala mbinguni. Hatatosheka mpaka atakapokuwa ameangamiza kabisa na kuwaadhibu adui zake wote na kuwabariki waumini wake wote waaminifu katika uumbaji mpya. Naye anapanga kufanya hivyo kwa kueneza ufalme wake duniani kote. Paulo alijua kuwa mpango wa Kristo ulikuwa ni kutawala juu ya uumbaji wote, naye alithibitisha kwa uhakika kwamba Kristo alikuwa ameazimia kukamilisha ufalme wake. Ilikuwa ni kwa sababu hii kwamba aliandika juu ya waumini kuwa na urithi wa wakati ujao na juu ya thawabu kuu ambazo zingekuwa zao wakati Kristo atakaporudi. Kwa mfano, fikiria maneno yake katika kitabu cha Waefeso sura ya 1:13-14:   

Nanyi katika huyo mmekwisha kulisikia neno la kweli, habari njema za wokovu wenu; tena mmekwisha kumwamini yeye, na kutiwa muhuri na Roho yule wa ahadi aliye Mtakatifu. Ndiye aliye arabuni ya urithi wetu, ili kuleta ukombozi wa milki yake, kuwa sifa ya utukufu wake (Waefeso 1:13-14).

Paulo alisisitiza kwamba urithi wa wakati ujao wa kila Mkristo umehakikishwa, Mungu ameahidi na hatabadili mawazo yake. Kwa sababu hiyo, ni lazima Yesu arudi ili kutoa urithi wetu katika ufalme uliokamilishwa. Katika kitabu cha Wafilipi sura ya 3:20-21, Paulo aliandika juu ya kurudi kwa Kristo kwa maneno haya:  


Kwa maana sisi, wenyeji wetu uko mbinguni; kutoka huko tena tunamtazamia Mwokozi, Bwana Yesu Kristo; atakayeubadili mwili wetu wa unyonge, upate kufanana na mwili wake wa utukufu, kwa uweza ule ambao kwa huo aweza hata kuvitiisha vitu vyote chini yake (Wafilipi 3:20-21).

Wakati Kristo atakaporudi ili kukamilisha ufalme wake duniani, urithi wetu utajumuisha miili mipya yenye utukufu. Paulo alishikilia tumaini hili kwa ajili yake mwenyewe wakati wa mateso yake. Pia aliitangaza kwa wafuasi wa Kristo kwa uhakika mkubwa kwa sababu alijua kwamba Yesu alikuwa ameahidi kurudi, na kwamba Yesu alikuwa ameazimia kutimiza ahadi hiyo. Katika nyaraka zake zote za kifungoni, Paulo alielekeza fikira kwa Kristo akiwa Mfalme wa uumbaji, naye alitegemea ukuu wa kifalme wa Kristo, heshima na azimio lake kuwa msingi wa mafundisho yake. Mada hizi zinaonekana mara kwa mara katika barua hizi, zikitoa msingi wa mafundisho mengi ya Paulo, hususan kwa Wakolosai, Waefeso na Wafilipi. 
Kwa kuwa tumeangalia fundisho kwamba Yesu Kristo ndiye Mfalme wa uumbaji, tunapaswa kugeukia fundisho la pili linaloelekeza kwenye umoja wa kitheolojia wa nyaraka za kifungoni, yaani, muungano wa waumini na Kristo katika ufalme wake. Kuunganishwa kwetu na Yesu ndiko kunakosababisha ashiriki baraka zake pamoja nasi.

MUUNGANO NA KRISTO

Muungano na Kristo ni ukweli wa msingi wa Agano Jipya hasa unaothibitishwa katika injili kwa mujibu wa Yohana na katika barua za Paulo. Hivyo, katika kitabu cha Yohana sura ya 14:6, Yesu anasema “Mimi ndimi uzima.” Na katika kitabu cha Yohana sura ya 3:16, tunasoma, “kila mtu amwaminiye awe na uzima wa milele.” Hapo katika Yohana sura ya 3:16, Yesu sio tu kitu cha imani, bali yeye ni mahali pa imani, tunamwamini, tumeunganishwa naye kama matawi katika mzabibu. Hivyo, ikiwa yeye ndiye uzima, ikiwa nitakuwa na uzima, sina budi kuunganishwa naye.   

— Dkt. Knox Chamblin

Kwa mujibu wa Paulo, tunapomwamini Yesu, tunaunganishwa naye kwa njia ya fumbo, ya kiroho machoni pa Mungu. Kwa kuwa tumeunganishwa na Yesu, tunahesabiwa kuwa hatuna hatia katika ua wa mbinguni, kama yeye. Zaidi ya hayo, kwa kuwa tumeunganishwa na Kristo, tunashiriki pia utukufu wa ufufuo wake. Paulo alirejelea dhana hii mara kwa mara katika nyaraka zake za kifungoni alipokuwa akiwatia moyo wasomaji wake kwamba walishiriki katika ufalme wa Kristo. Mara nyingi, alisema kwamba kwa sababu waumini wanashiriki katika heshima ya ufalme wa Kristo, wanapokea baraka wakati wa kuendelea kwa ufalme wa Kristo, na kutazamia baraka kubwa zaidi katika ukamilifu wa ufalme. Kwa mfano, katika kitabu cha Wakolosai sura ya 3:1-4, Paulo aliandika hivi: 

Basi mkiwa mmefufuliwa pamoja na Kristo yatafuteni yaliyo juu Kristo aliko, ameketi mkono wa kuume wa Mungu. Yafikirini yaliyo juu, siyo yaliyo katika nchi. Kwa maana mlikufa, na uhai wenu umefichwa Pamoja na Kristo katika Mungu. Kristo atakapofunuliwa, aliye uhai wetu, ndipo na ninyi mtafunuliwa pamoja naye katika utukufu (Wakolosai 3:1-4).


Kupitia muungano wetu na Kristo, tumeunganishwa na kifo cha Kristo, ili sisi pia tufe pamoja naye. Nasi tumeunganishwa na Kristo katika ufufuo wake na uzima wake, ili kwamba sisi pia tufufuliwe pamoja naye. Pia tumeunganishwa na Kristo katika kupaa kwake na ufalme wake, ili atakaporudi katika utukufu, tutawale pamoja naye. Kama Paulo alivyoandika katika kitabu cha Waefeso sura ya 2:6-7:

[Mungu] akatufufua pamoja naye, akatuketisha pamoja naye katika ulimwengu wa roho, katika Kristo Yesu; ili katika zamani zinazokuja audhihirishe wingi wa neema yake upitao kiasi kwa wema wake kwetu sisi katika Kristo Yesu (Waefeso 2:6-7).

Kwa mujibu wa Paulo, hata sasa tumeketi pamoja na Kristo “mahali pa mbinguni,” tukiwa tumeunganishwa naye katika ufalme wake wa sasa juu ya uumbaji wote. Kwa sababu hiyo, tunashiriki heshima yake na baraka zake kwa njia nyingi hivi sasa, hata ingawa huenda tukateseka katika hali zetu za sasa za kidunia. Na Yesu atakaporudi, baraka zetu zitaongezeka kupita kiasi katika ulimwengu ujao. Lakini pia Paulo alitoa wito kwa muungano wetu na Kristo katika ufalme wake kutoa mtazamo sahihi juu ya mambo kama mateso. Alizungumza juu ya muungano na Kristo ili kuweka wazi kwamba wafuasi wa Kristo hawateseki peke yao au bure. Hili lilikuwa kweli si tu kwa Paulo mwenyewe bali pia kwa wasomaji wake. Sikiliza maneno yake katika kitabu cha Wakolosai sura ya 1:24:   

Sasa nayafurahia mateso niliyo nayo kwa ajili yenu; tena nayatimiliza katika mwili wangu yale yaliyopungua ya mateso ya Kristo, kwa ajii ya mwili wake, yaani, kanisa lake (Wakolosai 1:24).

Maisha ya Kikristo yanaweza kuwa magumu, na yanaweza kujumuisha mateso makubwa. Ingawa mfalme wetu anatawala mbinguni, bado hajawaangamiza maadui zake wote, na mara nyingi maadui hao hugeuza majeshi yao dhidi yetu. Lakini Paulo alipata faraja katika ukweli kwamba tunapoteseka kwa ajili ya injili, muungano wetu na Kristo unahakikisha kwamba Kristo anateseka na kutuhurumia. Paulo pia alifarijika kujua kwamba 

kupitia kuungana kwetu na Kristo Mfalme, mateso yetu yananufaisha kanisa. Na zaidi ya hili, alifundisha kwamba mateso yetu sasa yanakamilisha mateso yaliyowekwa ya Kristo, kuweka hatua ya kurudi kwa ushindi kwa Mfalme wetu. Kwa sababu kama hizi, nyaraka za Paulo za kifungoni kwa kawaida zilihusu mada ya muungano wetu na Kristo. Kwa Paulo, muungano wa kila muumini na Mfalme wa uumbaji ulikuwa chanzo cha ujasiri mkubwa, faraja kubwa wakati wa shida na tumaini kuu la wakati ujao.
Baada ya kuchunguza jinsi nyaraka za Paulo za kifungoni zinavyounganishwa kitheolojia na mtazamo wake juu ya Kristo kama Mfalme wa uumbaji, na vile vile muungano wa waumini na Kristo katika ufalme wake, tunapaswa kurejea kwenye kipengele cha tatu cha umoja wa nyaraka hizi: mahitaji ya kuishi kwa maadili ambayo yamejikita katika ufalme wa Kristo na muungano wetu pamoja naye. 

KUISHI KWA MAADILI
Kila mtu anayefahamu maandishi ya Paulo anajua kwamba mtume huyo alitumia muda mwingi kufundisha kuhusu maadili ya Kikristo kama alivyoshughulikia masuala ya mafundisho. Kwa kweli, karibu kila mara alipoanzisha somo la fundisho, aliendelea kueleza jinsi waumini wanavyopaswa kutumia fundisho hilo katika njia zinazofaa maishani mwao. 
Hakufundisha tu kufikiri au mafundisho sahihi; pia alisisitiza tabia na hisia zinazofaa. Paulo hata alikwenda mbali na kusema kwamba isipokuwa mafundisho ya kweli yatatumika katika maisha yetu kwa njia zinazobadili tabia na hisia zetu, hayana thamani. Sikiliza maneno ya Paulo kuhusu matokeo haya katika kitabu cha 1 Wakorintho sura ya 13:2:   

Tena nijapokuwa na unabii, na kujua sir izote na maarifa yote, nijapokuwa na imani timilifu kiasi cha kuweza kuhanisha milima, kama sina upendo, si kitu mimi (1 Wakorintho 13:2).

Kama vile Paulo alivyofundisha, hata kama tungeelewa mafumbo yote na kuwa na ujuzi wote au ufahamu kamili wa Mungu, haitoshi. Kuwa na mafundisho mazuri, hata mafundisho kamilifu, si kitu ikiwa fundisho hilo halibadilishi maisha yetu. Ikiwa halijaunganishwa na upendo na halileti maisha ya kimaadili katika kumtii Kristo, halina thamani yoyote.  
Haipaswi kutushangaza kwamba nyaraka za Paulo za kifungoni mara kwa mara zinasisitiza maisha ya kimaadili. Kwa upande mmoja, tuna wajibu wa kumtii Kristo kwa sababu Kristo ni Mfalme. Kwa upande mwingine, tunawajibu wa kumtii Kristo kwa sababu tumeunganishwa na Kristo. Kwanza hebu tuzingatie wajibu wa kuishi kimaadili unaotokana na ufalme wa Kristo.  

Kristo ni Mfalme

Kama tulivyotaja hapo awali, kwamba kwa sababu Kristo ni Mfalme, yeye ni mwenye ukuu. Hiyo ina maana kwamba ana haki ya kisheria ya kutuamuru tumtii. Hilo linamaanisha kwamba tuna wajibu wa kisheria wa kumtii. Kama vile tulivyosema pia, Kristo ni mfalme mwadilifu na mwenye haki kikamilifu. Hii ina maana kwamba hukumu na amri zake ni za kimaadili kabisa, ili sisi pia tuwe na wajibu wa kimaadili wa kumtii. Kwa kuwa Kristo ni Mfalme mwenye enzi kuu na mwadilifu, tuna wajibu wa kutii kila jambo analotuamuru. Huu ndio mtazamo ambao Paulo alitoa katika kitabu cha Wafilipi sura ya 2:9-12, ambapo aliandika maneno haya:   

Kwa hiyo tena Mungu alimwadhimisha mno, akamkirimia Jina lile lipitalo kila jina; ili kwa jina la Yesu kila goti lipigwe, la vitu vya mbinguni, na vya duniani, na vya chini ya nchi; na kila ulimi ukiri ya kuwa YESU KRISTO NI BWANA, kwa utukufu wa Mungu Baba. Basi, wapendwa wangu, kama vile mlivyotii sikuzote, si wakati mimi nilipokuwapo tu, bali sasa zaidi sana mimi nisipokuwapo, utimizeni wokovu wenu wenyewe kwa kuogopa na kutetemeka (Wafilipi 2:9-12).

Yesu ndiye mtawala na Bwana juu ya kila kitu mbinguni, duniani na chini ya dunia. Yeye ndiye Mfalme wa uumbaji. Na kwa msingi wa ufalme wa Kristo, Paulo aliwahimiza Wafilipi wamtii Kristo. Kama vile tulivyoona, ufalme wa Kristo huleta nuru ya heshima anayostahili. Hivyo, Paulo pia aliwahimiza Wakristo waishi maisha matakatifu kwa kustahi heshima ya Mfalme wao. Kristo ni mtakatifu na mwadilifu na mwenye heshima. Wafuasi wa Kristo wana wajibu wa kuishi katika njia zinazostahili heshima anayostahili Kristo. Paulo aliandika juu ya hili katika kitabu cha Wafilipi sura ya 1:27, akisema: 



Lakini mwenendo wenu na uwe kama inavyoipasa Injili ya Kristo, ili, nikija na kuwaona ninyi, au nisipokuwapo, niyasikie mambo yenu, kama mnasimama imara katika roho moja, kwa moyo mmoja mkiishindania imani ya Injili (Wafilipi 1:27).

Katika kitabu cha Wakolosai sura ya 1:10, aliwahimiza wasomaji wake kwa kuandika hivi:

Mwenende kama ulivyo wajibu wenu kwa Bwana, mkimpendeza kabisa; mkizaa matunda kwa kila kazi njema, na kuzidi katika maarifa ya Mungu (Wakolosai 1:10).

Paulo alihangaikia sana kwamba yeye na Wakristo wenzake wangeishi maisha yanayomstahili Kristo ili kumheshimu na kumfurahisha. Waumini hutimiza hili pale tu wanapofanya matendo mema, yaani, wanapotii amri za Bwana. Katika nyaraka zake zote za kifungoni, Paulo aliwahimiza wasomaji wake wamtii Kristo na kuishi kwa maadili kulingana na amri za Mungu katika njia zao za kufikiri, kutenda na kuhisi. Mara kwa mara, alionyesha kwamba twapaswa kufanya hivyo ili kutambua ufalme wa Kristo na kumletea heshima kama Mfalme wa uumbaji. 
Zaidi ya kufundisha kwamba Wakristo wapaswa kuishi kimaadili kwa sababu Kristo ni Mfalme, Paulo pia alieleza kwamba tuna wajibu na uwezo wa kuishi kulingana na utu na amri zake kwa sababu tumeunganishwa na Kristo.   


Kuunganishwa na Kristo

Mtakatifu ametuunganisha kwa Yesu katika yote aliyo nayo na aliyotufanyia … na kwa sababu tumeunganishwa na Mwana wa milele wa Mungu, sasa tumefanywa wana na binti wa Mungu aliye hai na kaka na dada za Yesu Mwana wa milele. Hiyo ingetosha, lakini kuna zaidi. Roho Mtakatifu katika kutumia kwetu kile ambacho Yesu ametufanyia pia anaitumia kazi hiyo ya muungano wetu na Kristo kidhamira. Paulo anazungumza kuhusu hili katika kitabu cha Warumi sura ya 6, anapozungumza kuhusu kufa kwetu katika dhambi na kuinuliwa katika haki. Kwamba huo ni mwelekeo ambao Paulo anasema, sasa, ambao utafanya kwa njia mpya ya kuishi, kwa uhuru mpya kutoka katika udhalimu na utawala wa dhambi katika maisha yetu. Sio kwamba hatutatenda dhambi tena, bali hatuhitaji kutawaliwa na dhambi tena kana kwamba ni bwana wetu. Sio bwana wetu tena, tumekufa. Na tumefufuliwa pamoja na Kristo na hivyo Roho huanza kazi yake ya maisha yote, yenye subira, yenye utulivu na isiyo na kikomo ya kutufananisha zaidi na zaidi na sura ya Kristo. 

— Dkt. Dennis E. Johnson

Katika nyaraka zake za kifungoni, Paulo alieleza kwamba muungano wetu na Kristo huongoza kwenye maisha ya Kikristo yenye maadili kwa angalau sababu tatu. Kwanza, kama Paulo alivyoandika kutoka kifungoni, alisisitiza kwamba muungano wa waumini na Kristo unamaanisha kwamba Mungu hufanya kazi ndani yetu kupitia Roho Mtakatifu. Hatujaachwa peke yetu katika ulimwengu huu wenye taabu ili kujitunza au kufanya kazi kwa nguvu zetu wenyewe. Badala yake, Mungu hufanya kazi ndani yetu ili kutuwezesha na kutuongoza kutii wajibu wa kimaadili tulionao mbele ya Mfalme wetu. Sikiliza jinsi Paulo alivyozungumzia masuala haya katika kitabu cha Wafilipi sura ya 2:12-13:  

Basi wapendwa wangu, kama vile mlivyotii sikuzote, si wakati mimi nilipokuwapo tu, bali sasa zaidi sana nisipokuwapo, utimizeni wokovu enu kwa kuogopa na kutetemeka. Kwa maana ndiye Mungu atendaye kazi ndani yenu, kutaka kwenu na kutenda kwenu, kwa kulitimiza kusudi lake jema (Wafilipi 2:12-13).

Kama mistari hii inavyoonyesha, tuna wajibu wa “kufanyia kazi” maisha yetu ya kimaadili katika kumtumikia Mungu. Lakini kwa sababu tumeunganishwa na Kristo, Mungu hufanya kazi ndani yetu. Roho Mtakatifu husukuma nia zetu kutenda kwa kumtii Mungu, ili tuishi kwa haki na kimaadili. Paulo aliwasilisha hoja kama hiyo katika kitabu cha Wakolosai sura ya 3:5-10:   

Basi, vifisheni viungo vyenu vilivyo katika nchi…msiambiane uongo, kwa kuwa mmevua kabisa utu wa kale, pamoja na matendo yake; mkivaa utu mpya, unaofanywa upya upate ufahamu sawasawa na mfano wake yeye aliyeuumba (Wakolosai 3:5-10).

Kwa sababu tumeunganishwa na Kristo, tumeitwa kufisha asili yetu ya kidunia na kuvaa asili yetu mpya katika Kristo. Huu “utu mpya” unafanywa upya ili tuishi jinsi tunavyopaswa kuwa mfano wa Mungu.  

Tulicho nacho sasa kwa sababu ya muungano wetu na Yesu Kristo ni uwezo, kwa hakika, wa kusema ndiyo kwa Kristo, kusema ndiyo kwenye matarajoo ya Mungu juu yetu. Sheria si kitu chenye kuhukumu tena, bali kwa kumwagwa kwa Roho na utimilifu wa agano jipya, linalotambulika katika Kristo aliyefufuka, ambaye ni Roho atiaye uzima, tunatiwa nguvu, tunawezeshwa, tunahamasishwa sasa kuitikia kwa utii kwa Mungu katika Kristo. Hivyo, muungano wetu na Kristo kwa hakika hujitokeza katika njia ambayo tunatembea katika utii wa kupendeza, na kujua kwamba tunapotenda dhambi, oh! tuna mtetezi kwa Baba ambaye anasimama na anaishi daima ili kutuombea. Lakini katika uhalisia huo, katika toba hiyo, tunapofurahia msamaha huo, tunalazimika tena kuishi katika nguvu ya ufufuo kwa sababu Yesu Kristo amefufuliwa, na tumefufuliwa pamoja naye.

— Dkt. David B. Garner

Pili, Paulo alikazia pia kwamba Mungu ameamuru kwamba wote waliounganishwa na Mwana wake wanapaswa kuishi maisha matakatifu. Lakini, Mungu hajaamuru hivi tu. Kwa hakika ametuwekea matendo mema tuyafanye. Paulo aliandika juu ya hili katika kitabu cha Waefeso sura ya 2:10, ambapo alifundisha kuwa: 

Maana tu kazi yake [Mungu], tuliumbwa katika Kristo Yesu, tutende matendo mema, ambayo tokea awali Mungu aliyatengeneza ili tuenende nayo (Waefeso 2:10).


“Tumeumbwa katika Kristo Yesu,” ikimaanisha kwamba Mungu ametuokoa kupitia muungano na Yesu Kristo. Sehemu ya sababu ya kwa nini amefanya hivyo ni kwa sababu ametupatia kazi nzuri za kufanay. 
Tatu, Paulo alisisitiza kwamba muungano wa waumini na Kristo unamaanisha kwamba sisi pia tumeunganishwa kupitia Kristo. Hii inatulazimisha kutendeana sisi kwa sisi kama ambavyo tungemtendea Kristo mwenyewe, na kama sisi wenyewe tunavyotaka kutendewa. Kama Paulo alivyoandika katika kitabu cha Waefeso sura ya 4:25:   

Basi uvueni uongo, mkaseme kweli kila mtu na jirani yake; kwa maana tu viungo, kila mmoja kiungo cha wenzake (Waefeso 4:25).

Hoja ya Paulo ilikuwa kwamba tumeunganishwa sisi kwa sisi katika Kristo, na kwamba umoja huu unatuwajibisha kuheshimiana. Hatupaswi kutendeana dhambi sisi kwa sisi, bali kufanya kazi kwa faida ya wote. Kama alivyoandika katika kitabu cha Wafilipi sura ya 2:1-3:   

Basi ikiwako faraja yo yote katika Kristo, yakiwako matulizo yo yote ya mapenzi, ukiwako ushirika wo wote wa Roho, ikiwako huruma yo yote na rehema…msitende neno lo lote kwa kushindana wala kwa majivuno; bali kwa unyenyekevu, kila mtu na amhesabu mwenziwe kuwa bora kuliko nafsi yake (Wafilipi 2:1-3

Muungano wetu na Kristo hutuwajibisha na hutuwezesha kuishi kimaadili. Licha ya matatizo ambayo sisi sote hukabili, twaweza kuishi kulingana na kiwango ambacho Kristo Mfalme ameweka mbele yetu. Hivyo, tunaona kwamba nyaraka za Paulo za kifungoni zimeunganishwa kitheolojia na fundisho la Paulo lenye mambo mengi kuhusu ufalme wa Kristo juu ya uumbaji wote, ikijumuisha muungano wa waumini na Kristo, na wajibu na uwezo wetu wa kuishi kimaadili. Kama tutakavyoona katika masomo yajayo, nyaraka za Paulo za kifungoni zinashiriki mada nyingine nyingi zinazofanana. Lakini fundisho linalounganisha zaidi mada hizi za kawaida pamoja ni ukweli kwamba Yesu Kristo ndiye Mfalme wa uumbaji.


                                         HITIMISHO 	

Katika somo hili la utangulizi wa nyaraka za Paulo za kifungoni, tumechunguza usuli wa kifungo cha Paulo huko Kaisaria na Rumi na hali mazingira yaliyotokeza barua hizi. Tumechunguza huduma inayoendelea ya Paulo kifungoni, huduma yake ya ana kwa ana kwa wengine na huduma yake kupitia barua zake. Hatimaye, tumeanzisha umoja wa kitheolojia wa barua zote za Paulo kutoka kifungoni, hasa jinsi zinavyotokana na imani thabiti ya Paulo kwamba Yesu Kristo ndiye Mfalme wa uumbaji.  
Katika masomo yajayo, tutaangalia kwa karibu zaidi kila moja ya nyaraka za Paulo za kifungoni. Tunapofanya hivyo, tunapaswa kukumbuka usuli ambao tumejifunza katika somo hili. Kujua magumu ambayo Paulo alivumilia na huduma aliyodumisha kifungoni kutatusaidia kuelewa nia na malengo ya Paulo katika kuyaandikia makanisa ya Kolosai, Efeso na Filipi. Na kuelewa mada za kitheolojia zinazounganisha barua hizi kutatusaidia kuelewa maagizo mengi mahususi ya Paulo kwa kila moja ya makanisa haya. Uzoefu wa Paulo wa kuteseka kama mfungwa kwa ajili ya Kristo ulimwongoza sio tu kutoa mafundisho mengi kwa makanisa ambayo aliyaandikia katika karne ya kwanza. Tunaposoma sehemu hizi za Agano Jipya kwa kuzingatia hali ya Paulo, juhudi zake za kuhudumia wengine na mada kuu zilizochochea moyo wake, tutaona pia kwamba zinatumika katika maisha yetu wenyewe na makanisa katika ulimwengu wa kisasa. 


                                      WACHANGIAJI 	

Kasisi Dkt. Reggie M. Kidd (Mwenyeji) ni Mkuu wa Kanisa Kuu la Mtakatifu Luka na Profesa wa Agano Jipya Emeritus katika Seminari ya Theolojia ya Mageuzi. Alipokea M.A.R. na M.Div. kutoka Seminari ya Theolojia ya Westminster na Ph.D. yake katika Asili ya Kikristo kutoka Chuo Kikuu cha Duke.  Yeye ni mshiriki wa Jumuiya ya Kiinjili ya Kitheolojia na ni kuhani aliyewekwa wakfu katika Kanisa la Maaskofu. Dr Kidd anafundisha katika Taasisi ya Robert E. Webber ya Mafunzo ya Ibada na amehudumu kama mchungaji na mzee katika makanisa mengi. Yeye ndiye mwandishi wa Kwa Sauti Moja: Kugundua Wimbo wa Kristo katika Ibada Yetu (BakerBooks, 2005) na amechangia machapisho mengine mengi, ikiwa ni pamoja na Roho wa Biblia ya Funzo la Mageuzi (Zondervan, 2003) na Biblia ya Kujifunza Mageuzi (Ligonier Ministries, 2005).



Kasisi Robert Alexander, Jr. ni mchungaji wa Kanisa la Kwanza la Wamishonari wa Baptist na Profesa katika Seminari ya Kitheolojia ya Birmingham.  

Dkt. Jeff Brannon ni Profesa Mshiriki wa Masomo ya Biblia katika Chuo Kikuu cha Belhaven. 

   Dkt. Constantine Campbell ni Makamu Mkuu wa Rais wa Maudhui ya Kimataifa katika       
 Huduma za Mkate Wetu wa Kila Siku, na hapo awali alikuwa Profesa wa Agano Jipya  
 huko Trinity Evangelical Divinity School.

Dkt. Knox Chamblin (1935-2012) alihudumu kama Profesa wa Agano Jipya katika Seminari ya Kitheolojia ya Mageuzi. 

Dkt.  Joseph D.  Fantin ni Profesa Mshiriki wa Masomo ya Agano Jipya katika Seminari ya Kitheolojia ya Dallas.

Dkt.  David B.  Garner ni Mkuu wa Taaluma, Makamu wa Rais wa Huduma za Kimataifa, na Profesa Mshiriki wa Theolojia ya kimfumo katika Seminari ya Kitheolojia ya Westminster.   

Kasisi Michael J. Glodo ni Profesa Mshiriki wa Theolojia ya Kichungaji katika Seminari ya Kitheolojia ya Mageuzi huko Orlando, Florida.  

Dkt. Jay Haley ni profesa msaidizi katika Seminari ya Kitheolojia ya Birmingham.

Dkt. Dennis E. Johnson ni profesa Mstaafu wa theolojia ya vitendo katika Seminari ya Westminster California. 



Dkt. Dan Lacich ni Mchungaji Kiongozi katika Kanisa la Jiji la Oviedo huko Oviedo, FL. 

Mchungaji Johnson Oni ni Mchungaji Kiongozi na Mwanzilishi wa Huduma za Neema Inayotiririka.  

Dkt.  Clay Quarterman previously alihudumu kama Rais Mwanzilishi wa Seminari ya Mageuzi ya Kiinjili ya Ukraine na kwa sasa anahudumu kama mhadhiri mgeni katika Seminari ya Theolojia ya Mageuzi, Jackson.  

Dkt. Guy Waters ni James M. Baird, Profesa Mdogo wa Agano Jipya na Mkuu wa Kitaaluma katika Seminari ya Kitheolojia ya Mageuzi.  

                                           FAHARASA 	

Agabo – Nabii aliyemwonya Paulo kwamba angefungwa minyororo huko Yerusalemu.  

mtume – Ofisi maalum ya Agano Jipya iliyoshikiliwa na mtu ambaye alikuwa amefundishwa na Yesu, alikuwa amemwona Bwana aliyefufuka, na alikuwa amechaguliwa katika ofisi hiyo na Bwana mwenyewe; kutoka katika neno la Kigiriki linalomaanisha “aliyetumwa.” 

Asia Ndogo – Eneo la kijiografia ambalo sasa ni sehemu ya magharibi mwa Uturuki ambapo Paulo alifanya kazi yake kubwa ya umishonari. 

Bunyan, John – (1628-1688) Mhubiri na mwandishi Mpuriti kutoka Uingereza ambaye alifungwa kwa miaka 12 kwa ajili ya imani yake ya Kiprotestanti na aliandika vitabu vingi, ikiwa ni pamoja na “Maendeleo ya Mahujaji.”

Kaisaria Maritima – Mji mkuu wa mkoa wa Kirumi wa Yudea kwenye pwani ya Samaria ambako Paulo alifungwa gerezani baada ya kesi yake huko Yerusalemu; Pia inajulikana kama “Kaisaria karibu na Bahari.”  
tohara – Tamaduni ya Kiyahudi ya kuondoa govi la uume wa kiume iliyowekwa na Mungu kama ishara na muhuri kwa watu wake wa agano katika kitabu cha Mwanzo sura ya 17:10-14.
Klaudio Lisia – Kamanda wa kikosi cha askari wa Kirumi huko Yerusalemu ambaye alimkamata Paulo na kumlinda dhidi ya umati wenye hasira baada ya kujua kwamba Paulo alikuwa raia wa Rumi.     

kukamilisha – Hatua ya tatu na ya mwisho ya eskatolojia iliyoanzishwa wakati Kristo atakaporudi na kutimiza kusudi kuu la Mungu katika historia yote.  
kuendeleza – Hatua ya pili au ya kati ya eskatolojia iliyoanzishwa; kipindi cha ufalme wa Mungu baada ya ujio wa kwanza wa Kristo lakini kabla ya ushindi wa mwisho.     

fundisho – Muhtasari na ufafanuzi wa mafundisho ya Biblia juu ya mada ya kitheolojia. 

eskatolojia – Masomo au fundisho la siku za mwisho.

Feliki, Marcus Antonius – Liwali wa mkoa wa Kirumi wa Yudea ambaye alimshtaki Paulo huko Kaisaria na kumweka gerezani kwa miaka miwili, akitarajia rushwa kwa uhuru wa Paulo. 

Mataifa – Mtu asiye Myahudi. 

injili – Kihalisia, “habari njema”; tangazo kwamba ufalme wa Mungu ulikuja duniani kupitia nafsi na kazi ya Yesu na kwamba unapanuka kuelekea utimilifu wake mkuu huku Mungu akitoa wokovu kwa wale wanaompokea na kumwamini Yesu kama Masihi.
Herode Agripa II –Mwisho wa wafalme wa Herode; pia anajulikana kama Julius Marcus Agripa; Mwana wa Herode Agripa wa Kwanza na mjukuu wa Herode Mkuu; alisikia ombi la Paulo huko Kaisaria na kumkuta hana hatia.
kuanzisha – Hatua ya kwanza katika eskatolojia iliyoanzishwa; inahusu ujio wa kwanza wa Kristo na huduma za mitume na manabii wake. 

Yulio – akida wa Kirumi aliyepewa jukumu la kumpeleka Paulo Rumi ili kuhukumiwa mbele ya Kaisari; anayejulikana kuwa alimtendea Paulo kwa fadhili. 
Luka – Mwandishi wa injili ya tatu na kitabu cha Matendo ya Mitume; Mmataifa aliyeongoka kwa Ukristo na mmoja wa watenda kazi pamoja na Paulo; inaaminika kuwa alikuwa daktari. 
Makedonia – Jina la jimbo la kale la Kirumi lililoko ndani na kaskazini mwa Ugiriki ya leo; eneo ambalo Paulo aliambiwa katika maono kwenda na kushiriki injili wakati wa safari yake ya pili ya umishonari. 



Malta – Kisiwa huko Mediterania ambapo Paulo alivunjikiwa na meli katika safari yake ya nne ya umishonari.  

shahidi – Mtu ambaye kwa hiari anateseka au kuuawa kwa kukataa kuacha imani yake ya kidini.   

Sharia ya Musa –Pia inaitwa sheria ya Musa; inaweza kurejelea vitabu vitano vya kwanza vya Biblia, vinavyojulikana kuwa Torati au Pentatuki, au sheria, kanuni, sheria na hukumu zilizofunuliwa na Mungu kwa Waisraeli wa kale kupitia Musa.   

Mnadhiri – Mtu ambaye kwa hiari yake aliweka nadhiri ya kujiweka wakfu kwa Bwana na kufuata kanuni zilizojumuisha kutokunywa divai, kukata nywele na kutokaribia maiti (ona Hes. 6:1-21).   

Nero – mfalme wa Kirumi kutoka mwaka wa 54-68 BK., ambaye aliwatesa Wakristo; aliwalaumu Wakristo kwa moto huko Rumi katika mwaka wa 64 BK; alimuua Paulo (kwa mujibu wa mapokeo).  

Mafarisayo – madhehebu ya kidini ya Kiyahudi kutoka karne ya kwanza yanayojulikana kwa ushikaji wao mkali wa Sheria; waliamini ufufuo wa wakati ujao, lakini pia waliamini kwamba Mungu hangeingilia kati hadi Waisraeli wawe watiifu kwa Sheria.  

Porkio Festo – Liwali wa mkoa wa Kirumi wa Yudea ambaye alimrithi Feliki; alimtuma Paulo Rumi kukata rufaa kwa Kaisari kwa ombi la Paulo.

nyaraka za kifungoni – Barua kwa Waefeso, Wafilipi, Wakolosai, na Filemoni ambazo Paulo aliandika alipokuwa gerezani kwa ajili ya utumishi wake kwa Kristo.  

Masadukayo – Madhehebu ya Kiyahudi wakati wa Kristo ambayo yalishikamana tu na vile vitabu vitano vilivyoandikwa na Musa (Mwanzo hadi Kumbukumbu la Torati) na hawakuamini katika malaika, roho, au ufufuo wa wafu.    

Sanhedrini – Mahakama ya juu zaidi na baraza la Israeli la kale ambalo lilikuwa na mamlaka ya kidini na ya kiraia.   

Ukuu – Neno la kitheolojia linalorejelea utawala wa Mungu unaoendelea na mamlaka kamili juu ya uumbaji wote.

Tertulo – Wakili wa kikundi cha Wayahudi kutoka Yerusalemu ambao walibishana mbele ya Liwali Feliki huko Kaisaria kwamba Paulo alikuwa amechochea ghasia na kuvunja utakatifu wa hekalu.   

zama zijazo – Maneno yaliyotumiwa na marabi na viongozi katika Israeli kuelezea enzi ya baadaye ya haki, upendo, furaha na amani ambayo ingefuata uhamishoni; wakati ambapo makusudi yote ya Mungu kwa historia yangetimizwa.   

zama hizi – Maneno yanayotumiwa na marabi na viongozi katika Israeli kuelezea enzi ya sasa ya dhambi, mateso na kifoand death

Trofimo – Mtu wa Mataifa kutoka Asia Ndogo ambaye aliandamana na Paulo hadi Yerusalemu na ambaye ilifikiriwa kimakosa kuwa aliingia kwenye ua wa ndani wa hekalu pamoja na Paulo, na kusababisha ghasia kati ya Wayahudi.   

